**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 8 Σεπτεμβρίου 2016, ημέρα Πέμπτη και ώρα 16:10΄, στην **Αίθουσα «Προέδρου Αθανασίου Κωνστ. Τσαλδάρη» (223),** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομίας, Ανάπτυξης και Τουρισμού «Κύρωση του Τριμερούς Μνημονίου Κατανόησης μεταξύ της Κυβέρνησης της Ελληνικής Δημοκρατίας, της Κυβέρνησης της Αραβικής Δημοκρατίας της Αιγύπτου και της Κυβέρνησης της Κυπριακής Δημοκρατίας για τη συνεργασία στον τομέα του τουρισμού».

Στη συνεδρίαση παρέστη η Αναπληρώτρια Υπουργός Οικονομίας, Ανάπτυξης και Τουρισμού κυρία Έλενα Κουντουρά.

Η Πρόεδρος της Επιτροπής, κυρία Χαρά Καφαντάρη, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ.: Βράντζα Παναγιώτα, Δημαράς Γιώργος, Δημητριάδης Μίμης, Θεοπεφτάτου Αφροδίτη, Δέδες Ιωάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Φάμελλος Σωκράτης, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Λιβανίου Ζωή, Τριανταφυλλίδης Αλέξανδρος, Μπουκώρος Χρήστος, Ασημακοπούλου Άννα - Μισέλ, Βλάχος Γεώργιος, Κυριαζίδης Δημήτριος, Μπούρας Αθανάσιος, Καρασμάνης Γεώργιος, Βεσυρόπουλος Απόστολος, Μηταράκης Παναγιώτης (Νότης), Σκρέκας Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Κωνσταντινόπουλος Οδυσσέας, Τζελέπης Μιχαήλ, Κατσώτης Χρήστος, Λαμπρούλης Γεώργιος, Μωραΐτης Νικόλαος, Αμυράς Γεώργιος, Μάρκου Αικατερίνη, Καμμένος Δημήτριος και Σαρίδης Ιωάννης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, ξεκινά η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομίας, Ανάπτυξης και Τουρισμού «Κύρωση του Τριμερούς Μνημονίου Κατανόησης μεταξύ της Κυβέρνησης της Ελληνικής Δημοκρατίας, της Κυβέρνησης της Αραβικής Δημοκρατίας της Αιγύπτου και της Κυβέρνησης της Κυπριακής Δημοκρατίας για τη συνεργασία στον τομέα του τουρισμού».

Το λόγο έχει ο κ. Ιωάννης Δέδες.

ΙΩΑΝΝΗΣ ΔΕΔΕΣ (Εισηγητής του ΣΥΡΙΖΑ): Ευχαριστώ πολύ, κυρία Πρόεδρε, κυρία Υπουργέ, κυρίες και κύριοι συνάδελφοι.

Σήμερα, στη Διαρκή Επιτροπή Παραγωγής και Εμπορίου της Βουλής συζητούμε το σχέδιο νόμου για την κύρωση του Τριμερούς Μνημονίου Κατανόησης για τη συνεργασία στον τομέα του τουρισμού μεταξύ των Κυβερνήσεων της Ελληνικής Δημοκρατίας, της Αραβικής Δημοκρατίας της Αιγύπτου και της Κυπριακής Δημοκρατίας, που υπεγράφη στη Λευκωσία την 29η Οκτωβρίου 2014. Στη γεωγραφική περιοχή της ανατολικής μεσογειακής λεκάνης αναπτύχθηκαν τρεις βασικοί και σπουδαίοι πανάρχαιοι πολιτισμοί, ήτοι ο μινωικός, ο αιγυπτιακός, ο αρχαιοελληνικός πολιτισμός και, εν συνεχεία αυτών, ο ρωμαϊκός και ο βυζαντινός πολιτισμός. Οι συγκεκριμένοι πολιτισμοί είναι βασικοί πυλώνες πάνω στους οποίους στηρίχθηκε, κατά κύριο λόγο, ο δυτικός πολιτισμός που υφίσταται μέχρι σήμερα.

Η κύρωση αυτού του Μνημονίου Κατανόησης επιδιώκει να επικαιροποιήσει τους πανάρχαιους δεσμούς των σπουδαίων αυτών πολιτισμών επί τη βάση της αναγνώρισης της σημασίας του τουρισμού, της προώθησης της οικονομικής ανάπτυξης, της αμοιβαίας κατανόησης της ειρήνης στην περιοχή που είναι το πολυτιμότερο αγαθό στην ταραγμένη περιοχή μας, της καλής πίστης, καθώς και των στενών σχέσεων μεταξύ των λαών, με γνώμονα τη σπουδαιότητα των συμβαλλομένων ως περιφερειακών συνεργατών και σημαντικών τουριστικών και πολιτιστικών περιορισμών. Η κύρωση του Μνημονίου, λοιπόν, αυτού περιλαμβάνει 8 άρθρα. Συγκεκριμένα:

Στο άρθρο 1 αναφέρεται η διευκόλυνση και αύξηση των τουριστικών ροών μεταξύ των συμβαλλομένων και από άλλες τουριστικές αγορές.

Τα άρθρα 2-4 αναφέρονται στην ανταλλαγή τεχνογνωσίας και πρακτικής εμπειρίας στο μάρκετινγκ και την προώθηση, την τουριστική εκπαίδευση, αλλά και σε ειδικές θεματικές μορφές τουρισμού, π.χ. ιαματικό, θαλάσσιο, παράκτιο, οικοτουρισμού κ.ά., μέσω κοινών, λοιπόν, πακέτων διακοπών. Επίσης, αναφέρονται στην ώθηση και ενθάρρυνση των εθνικών οργανισμών τουρισμού, αλλά και των εθνικών ενώσεων, γραφείων ταξιδίων και τουρισμού, έτσι ώστε να οργανώνουν και να συμμετέχουν σε διεθνείς τουριστικές εκθέσεις, τουριστικές αγορές, σεμινάρια, πανηγύρεις και, γενικώς, εκδηλώσεις τουριστικής προβολής, μέσω τουριστικών πρακτόρων και ειδικών ταξιδιωτικών δημοσιογράφων και εντύπων. Επίσης, αναφέρονται σε διεύρυνση της δυνατότητας δημιουργίας κοινού ταμείου για την υλοποίηση των ανωτέρω προγραμμάτων. Τα Υπουργεία των χωρών αυτών που θα αναλάβουν την υλοποίηση του παρόντος μνημονίου είναι: Τα Υπουργεία Τουρισμού της Ελληνικής Δημοκρατίας και της Αραβικής Δημοκρατίας της Αιγύπτου, καθώς και το Υπουργείο Ενέργειας, Εμπορίου, Βιομηχανίας και Τουρισμού της Κυπριακής Δημοκρατίας.

Το άρθρο 5 αναφέρεται στο σεβασμό των υποχρεώσεων των συμβαλλομένων και ότι τούτο δεν θα υπερισχύει των υφιστάμενων διμερών μνημονίων κατανόησης ή συμφωνιών μεταξύ των συμβαλλομένων.

Το άρθρο 6 περιγράφει πώς θα επιλύονται τυχόν διαφωνίες ως προς την ερμηνεία ή εφαρμογή του παρόντος μνημονίου.

Όσον αφορά το άρθρο 7, προβλέπει τη δυνατότητα συμπλήρωσης ή τροποποίησης με χωριστά πρωτόκολλά με την έγγραφη συναίνεση όλων των συμβαλλομένων οποτεδήποτε.

Όσον αφορά στο ακροτελεύτιο άρθρο 8, προβλέπεται ο τρόπος και ο χρόνος με τον οποίον θα τεθεί σε εφαρμογή. Ο χρόνος που θα παραμείνει σε εφαρμογή, δηλαδή, τα δύο έτη και η ανανέωσή του για πρόσθετες περιόδους διετείς, εκτός και αν κάποιος από τους συμβαλλομένους καταγγείλει το μνημόνιο.

Κυρίες και κύριοι συνάδελφοι σας καλούμε να υπερψηφίσετε το Τριμερές Μνημόνιο Συνεργασίας το οποίο επιδιώκει το κοινό όφελος των χωρών και κυρίως τη σταθερότητα της περιοχής μας. Σας ευχαριστώ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ(Εισηγητής της Νέας Δημοκρατίας): Κυρία Πρόεδρε, κυρία Υπουργέ, κυρίες και κύριοι συνάδελφοι, αντικείμενο τη σημερινής μας συζήτησης είναι η Κύρωση του Τριμερούς Μνημονίου Κατανόησης μεταξύ της Κυβέρνησης της Αραβικής Δημοκρατίας της Αιγύπτου και της Κυβέρνησης της Κυπριακής Δημοκρατίας, για τη συνεργασία στον τομέα του τουρισμού. Πρόκειται για ένα μνημόνιο το οποίο καταρτίστηκε και υπογράφτηκε τον Σεπτέμβριο του 2014, στον απόηχο τότε, δηλαδή, μετά τη λήξη της Ελληνικής Προεδρίας και μετά από έντονη, σκληρή, επίπονη και πολυεπίπεδη δουλειά, της τότε κυβέρνησης για τον τουρισμό. Χρησιμοποιώ κυρία Υπουργέ και αναφέρω τη λέξη πολυεπίπεδη, καθώς η ανάπτυξη στον τομέα του τουρισμού δεν αρχίζει και δεν τελειώνει με τη χάραξη της στρατηγικής για τον τουρισμό. Αφορά και εμπλέκει περισσότερα ζητήματα, όπως ενδεικτικά την ασκούμενη οικονομική και δημοσιονομική πολιτική με τους φορολογικούς συντελεστές που διαμορφώνουν τάσεις, την πολιτική επενδύσεων με έμφαση στην προσέλκυση νέων επενδύσεων και τη διευκόλυνση υλοποίησής τους και αναφέρομαι βέβαια, στο αδειοδοτικό πλαίσιο και στον χρόνο έκδοσης και ολοκλήρωσης και ωρίμανσης μιας επένδυσης, στην εξωτερική πολιτική προφανώς, για κάθε κυβέρνηση, στην εσωτερική κατάσταση της χώρας, που αφορά στη σταθερότητα και την ασφάλεια.

Ο τουρισμός, κυρίες και κύριοι συνάδελφοι, όπως όλοι γνωρίζουμε είναι η ναυαρχίδα αυτή τη στιγμή της ελληνικής οικονομίας και για το λόγο αυτό, το διάστημα 2012 έως 2014 διαμορφώθηκε μια σειρά πρωτοβουλιών και δράσεων από την τότε κυβέρνηση της Νέας Δημοκρατίας, προκειμένου να βελτιωθεί και να προβληθεί το τουριστικό προϊόν και να αναπτυχθούν νέες και σημαντικές για την Ελλάδα αγορές, όπως η Ρωσία, το Ισραήλ, η Αίγυπτος, η Τουρκία και η Κίνα και να διευκολυνθεί η επιχειρηματικότητα στον τομέα. Μάλιστα, ως προς τη διευκόλυνση της επιχειρηματικότητας, η μείωση τιμών των συντελεστών ΦΠΑ, για παράδειγμα στην εστίαση, διατήρησε τη ζήτηση σε υψηλά επίπεδα και διασφάλισε τις θέσεις εργασίας για τους εργαζόμενους στο χώρο της εστίασης.

Πράγματι το 2013, υπήρξε για την Ελλάδα μια εξαιρετικά καλή τουριστική χρονιά με θετικές επιδόσεις του ελληνικού τουρισμού, οι οποίες συνεχίστηκαν και το 2014 και συμπαρέσυραν και το 2015. Να σημειώσω και να παρατηρήσω εδώ, ότι το 2011, επισκέφτηκαν τη χώρα μας περίπου 14 εκατομμύρια τουρίστες, ενώ το 2014, μόλις τρία χρόνια μετά, επισκέφτηκαν τη χώρα μας περίπου 22 εκατομμύρια τουρίστες, δηλαδή, μια αύξηση επάνω από 70%. Καταλαβαίνετε, λοιπόν, την αποτελεσματικότητα και τις ευεργετικές επιπτώσεις που είχε η στρατηγική η οποία εφαρμόστηκε από την τότε κυβέρνηση και την τότε Υπουργό. Σύμφωνα με τα στοιχεία που δόθηκαν πρόσφατα στη δημοσιότητα από την Τράπεζα της Ελλάδας, κυρία Υπουργέ, το πρώτο εξάμηνο του 2016, από τον Ιανουάριο μέχρι τον Ιούνιο, τόσο οι αφίξεις ξένων τουριστών, όσο και τα έσοδα σημείωσαν κάμψη σε σχέση με το αντίστοιχο πρώτο εξάμηνο του 2015. Ενώ πτώση παρατηρήθηκε και τον Ιούνιο ιδιαίτερα, ο οποίος αναδεικνύεται σε έναν από τους της χειρότερους μήνες των Ιουνίων των τελευταίων ετών.

Μπορεί βέβαια, οι οιωνοί για το σύνολο της χρονιάς, αυτή τη στιγμή να ελπίζουμε ότι θα είναι θετικοί, λαμβάνοντας υπόψη και τα γεγονότα τα οποία συμβαίνουν στη γειτονική χώρα Τουρκία, ανταγωνίστρια χώρα στο τουριστικό προϊόν, η οποία βλέπουμε να έχει χάσει περίπου τους 10 εκατομμύρια τουρίστες μέσα στο 2016, αλλά δυστυχώς ο μέχρι στιγμής απολογισμός για έναν από τους βασικότερους πυλώνες της ελληνικής οικονομίας στον τουρισμό, είναι αρνητικός. Επαναλαμβάνω, και λαμβάνοντας υπόψη την απώλεια τουριστών που είχε η γειτονική χώρα και άρα την ευκαιρία η οποία δινόταν στην Ελλάδα να κερδίσει από αυτούς τους τουρίστες ένα μερίδιο, καταλαβαίνουμε πόσο δυσμενέστερα είναι ακόμη τα αποτελέσματα και πόσο λιγότερη και μικρότερη αποτελεσματικότητα -δυστυχώς- έχει η διακυβέρνηση και η στρατηγική αλλά και η πολιτική που ακολουθεί η παρούσα Κυβέρνηση και στον τομέα του τουρισμού.

Εδώ το ερώτημα και το ζητούμενο το οποίο δημιουργείται, στους ανθρώπους που ασχολούνται με τον κλάδο του τουρισμού, αλλά και με όλους τους υπόλοιπους πολίτες, καθώς το πώς θα πάει ο τουρισμός, επηρεάζει σε μεγάλο βαθμό και τη ζωή των Ελλήνων πολιτών, είναι το τι θα συμβεί το 2017. Τη χρονιά δηλαδή που θα εφαρμοστεί στο σύνολό της και στην ολότητά της η αυξημένοι φορολογικοί συντελεστές. Αναφέρομαι στην αύξηση του Φ.Π.Α στην εστίαση, αναφέρομαι στον φόρο διανυκτέρευσης, ο οποίος έχει μπει από την παρούσα Κυβέρνηση. Και φυσικά στην αύξηση της φοροδιαφυγής όπως διαπιστώνουμε και από τα στοιχεία του Υπουργείου Οικονομικών, καθώς βλέπουμε ότι παρόλο ότι μια σειρά φόρων έχουν βάναυσα αυξηθεί και αναφέρομαι στον Φ.Π.Α., όπως ανέφερα και προηγουμένως της εστίασης, αναφέρομαι στο Φ.Π.Α. βασικών ειδών που γεμίζουν το καλάθι της νοικοκυράς, αναφέρομαι στους αυξημένους φορολογικούς συντελεστές και αυξημένες ασφαλιστικές εισφορές, παρόλες αυτές τις αυξήσεις, σε όλη αυτή τη σειρά των φόρων, παρατηρούμε ότι το πρώτο επτάμηνο του 2016, τα έσοδα του κράτους σε απόλυτο αριθμό, ήταν λιγότερα κατά 1 δισ. ευρώ περίπου, σε σχέση με δύο χρόνια πριν με το πρώτο επτάμηνο του 2014.

Αυτό αποδεικνύει περίτρανα για άλλη μια φορά την αποτυχημένη εφαρμογή μιας φορομπηχτικής πολιτικής που ακολουθεί η Κυβέρνηση και η οποία δυστυχώς βυθίζει την οικονομία σε ύφεση και διατηρεί την ανεργία σε υψηλά επίπεδα, αλλά και φυσικά δεν φαίνεται καμία ελπίδα για τον κόσμο και τους ανήμπορους, αλλά και για τους ανέργους που αυτή τη στιγμή ταλαιπωρούνται. Έως σήμερα, να σημειώσω ότι έχουν υπογραφεί περισσότερες από 60 συμφωνίες και μνημόνια τουριστικής συνεργασίας, με Υπουργεία ή Εθνικούς Οργανισμούς Τουρισμού άλλων χωρών. Οι εν λόγω συμφωνίες προβλέπουν μεταξύ άλλων την ενίσχυση της συνεργασίας μεταξύ των γραφείων ταξιδίων, των επιχειρήσεων και των οργανισμών των δύο χωρών στον τομέα του τουρισμού, την ανταλλαγή τεχνογνωσίας και πρακτικής εμπειρίας μεταξύ των οργανισμών και ιδρυμάτων των χωρών.

Την συνεργασία στον τομέα της τουριστικής εκπαίδευσης και της κατάρτισης. Αυτό ακριβώς κάνει και η παρούσα συμφωνία δίνοντας έμφαση στην ανταλλαγή τεχνογνωσίας, την τουριστική εκπαίδευση και επιμόρφωση για τους απασχολούμενους και τις επιχειρήσεις του κλάδου των τριών χωρών. Αγγίζει και άπτεται ειδικού ενδιαφέροντος, όπως ο τουρισμός ευεξίας, ιαμάτων και οικοτουρισμός. Τι κάνει όμως και τι πράττει η Κυβέρνηση το 2016; Τι κάνει, για παράδειγμα, για τον ιατρικό τουρισμό; Μέχρι τώρα φαίνεται, ότι απλά υπάρχει μια γενικευμένη αδράνεια σε όλους τους κλάδους, δυστυχώς, και ζητούμε από την κυρία Υπουργό να μας απαντήσει, φαίνεται ότι και στον τομέα του τουρισμού, η Κυβέρνηση δεν πάει πίσω. Με ποιον τρόπο διασφαλίζεται σήμερα η ορθή άσκηση της δραστηριότητας, για παράδειγμα, του ιατρικού τουρισμού και πώς τον ενισχύετε; Τι κάνετε με τον ειδικό χωροταξικό σχεδιασμό και τον τουρισμό, για να προσελκύσετε επενδύσεις; Τι θα κάνετε με αυτό το κομμάτι; Πώς θα αναχαιτίσετε τους δυσοίωνους οιωνούς για τον τουρισμό, από την αύξηση της φορολόγησης, που μοιραία θα οδηγήσει και σε απώλεια θέσεων εργασίας, αλλά πιθανότατα, και σε λιγότερους τουρίστες την επόμενη χρονιά; Αυτά είναι τα πραγματικά ερωτήματα κύρια Υπουργέ, κυρίες και κύριοι συνάδελφοι και πραγματικά παρακαλούμε για παραγωγικές απαντήσεις. Σας ευχαριστώ πολύ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Ποια είναι η θέση σας κύριε Σκρέκα;

ΚΩΝΣΤΑΝΤΙΝΟΣ ΣΚΡΕΚΑΣ( Εισηγητής της Ν.Δ.): Ανέφερα και στην αρχή, ότι είναι μια συμφωνία που έγινε επί ημερών δικών μας και είμαστε θετικοί. Θα υπερψηφίσουμε.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Τον λόγο έχει ο κ. Παναγιώταρος.

ΗΛΙΑΣ ΠΑΝΑΓΙΩΤΑΡΟΣ(Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ κυρία Πρόεδρε. Η παρούσα κύρωση αφορά μνημόνιο συνεργασίας, το οποίο υπεγράφη μεταξύ Ελλάδος- Κύπρου και Αιγύπτου, σχεδόν πριν από δύο έτη, τον Οκτώβριο του 2014. Ειδικότερα, κατά την αιτιολογική έκθεση, στόχος των τριών μερών είναι η αύξηση της τουριστικής κίνησης μεταξύ των τριών χωρών. Η τριμερής συνεργασία επιτυγχάνεται, κατά τους υπογράφοντες του μνημονίου, δια της διευκόλυνσης συνεργασίας τουριστικών γραφείων, ανταλλαγής τεχνογνωσίας μάρκετινγκ και πληροφοριών γύρω από τον τουρισμό, ενθάρρυνσης και διευκόλυνσης τουριστικών επενδύσεων. Μάλιστα, για την υλοποίηση όλων των ανωτέρω, προβλέπεται η δυνατότητα δημιουργίας κοινού ταμείου. Τα επίπεδα της ελληνικής τεχνογνωσίας στον τουρισμό είναι υψηλότατα και η εμπειρία του συνόλου των ανθρώπων, που εμπλέκονται και δρουν στις τουριστικές επιχειρήσεις, διατήρησε την τουριστική ροή, παρότι η Πολιτεία έπραξε ό,τι μπορούσε, προκειμένου να «ισοπεδώσει» έναν από τους εναπομείναντες αιμοδότες για την ελληνική οικονομία.

Να σημειωθεί, ότι η τουριστική κίνηση στη χώρα μας, συγκρίνοντας την με τα επίπεδα των προηγούμενων ετών, επλήγη και βασική αιτία της πτώσεως, αποτέλεσε το προσφυγικό κύμα, το οποίο οδήγησε σε ακύρωση κρατήσεων και πτήσεων από το εξωτερικό, υπό το κράτος του φόβου και του κινδύνου, που θα διέτρεχαν οι τουρίστες με τελικό προορισμό τα νησιά τα οποία υπάρχουν HOT-SPOTS και ειδικότερα αυτά του βορειοανατολικού Αιγαίου, δεδομένης της βίαιης συμπεριφοράς και αδυναμίας εγκλιματισμού στο ελληνικό κοινωνικό περιβάλλον, ανθρώπων με έλλειψη Παιδείας, μόρφωσης και διάθεσης συμμόρφωσης, με το ισχύον στην Ελλάδα, νομικό πλαίσιο. Αναφερόμαστε φυσικά στους λαθρομετανάστες, ορολογία επίσημη από το ελληνικό κράτος, από την Ε.Ε. και από όλους. Ακόμα και αν ήθελε το παρόν μνημόνιο να συνδράμει στην βελτίωση της τουριστικής πολιτικής, σοβαρές επιφυλάξεις και ανησυχίες γεννιούνται κατά την ανάγνωση του. Η δημιουργία κοινού ταμείου αποτελεί μια διάταξη τόσο γενική, ώστε θα μπορούσε να επιτρέψει την παρέμβαση τρίτων στην οικονομική- τουριστική πολιτική.

Πέραν τούτου, οφείλει η Υπουργός να εξειδικεύσει τον τρόπο λειτουργίας του ταμείου, να ορίσει τον τρόπο επιλογής των προσώπων που θα το διαχειρίζονται, ποιες θα είναι οι πηγές εσόδων, ποιος θα ορίζει την ροή των χρημάτων προς τα μέρη και κατά ποιο ποσοστό και αν λαμβάνεται υπ' όψιν η προσφορά και το ήδη υπάρχον επίπεδο τεχνογνωσίας του κάθε μέρους στην τουριστική πρόοδο. Αυτές είναι βασικές σκέψεις και προβληματισμοί, που τίθενται από την πλευρά μας και οφείλει η κυρία Υπουργός να τοποθετηθεί. Το οικονομικό πεδίο, ειδικά σε τέτοιου είδους συμφωνίες, οφείλει και πρέπει να είναι, πολύ αυστηρά οριοθετημένο.

Θα ήθελα να κάνω κι εγώ 2-3 γενικές παρατηρήσεις, που έχουν να κάνουν με τουριστικά θέματα, μιας που η πατρίδας μας είναι ένας παγκόσμιος τουριστικός προορισμός, με πάρα πολλές περαιτέρω δυνατότητες και σε αυτή την άσχημη γενικότερη οικονομική συγκυρία, ο τουρισμός αποτελεί ένα «αποκούμπι», ένα «μαξιλάρι» για τα οικονομικά μεγέθη. Ο τουρισμός στην πατρίδα μας- είτε μας αρέσει είτε όχι- σε γενικές γραμμές, δουλεύει από κεκτημένη ταχύτητα και οι τουρίστες έρχονται, γιατί πραγματικά έχουμε μια υπέροχη χώρα και μπορεί να έρθει ο οποιοσδήποτε και να κάνει, όχι απλώς τουρισμό για να ξεκουραστεί λίγες μέρες, αλλά μπορεί να κάνει θρησκευτικό- ιαματικό- αθλητικό τουρισμό ή οτιδήποτε άλλο.

Δυστυχώς, οι ιδεοληψίες της Κυβέρνησης αυτής, οδήγησαν σε οικονομική καταστροφή συγκεκριμένες τουριστικές περιοχές της πατρίδας μας, όπως είναι τα νησιά του βορειοανατολικού Αιγαίου, όπου είδαμε κάμψη της τουριστικής κίνησης άνω του 50%. Με ότι αυτό συνεπάγεται. Και όλα αυτά θα φανούν όταν τελειώσει η τουριστική περίοδος, μετά τον Οκτώβριο, όπου θα κληθούν, όλοι όσοι εμπλέκονται με άμεσο ή έμμεσο τρόπο με τον τουρισμό στις περιοχές αυτές, αλλά και συνεργάτες, προμηθευτές και οτιδήποτε άλλο, να πληρώσουν ο ένας τον άλλον και δεν θα υπάρχουν τα λεφτά να πληρωθούν τα έξοδα που έχουν γίνει, οι προετοιμασίες , οι προμήθειες ή οτιδήποτε άλλο.

Ένα άλλο, πολύ σημαντικό κεφάλαιο, που έχει να κάνει με τον τουρισμό στην πατρίδα μας, είναι ότι, κάποιες από τις νέες τουριστικές αγορές πάνω στις οποίες βασίστηκαν πολλοί συμπατριώτες μας και μιλάμε για τους Ρώσους τουρίστες, επένδυσαν πολλά στους Ρώσους τουρίστες σε πολλά μέρη της Ελλάδας. Αλλά δυστυχώς, λόγω των γενικότερων πολιτικών καταστάσεων, όπου βλέπουμε ότι ακόμα και τώρα οι Ρώσοι να χρειάζονται visa, κάτι το οποίο θεωρούμε ότι είναι απαράδεκτο, τη στιγμή που στην πατρίδα μας μπαίνει όποιος θέλει, όπου θέλει, με όποιο τρόπο θέλει και αυτομάτως αποκτά δικαιώματα και άδειες παραμονής, άνθρωποι οι οποίοι είναι διατεθειμένοι να ξοδέψουν τα πολύτιμα και για αυτούς και για εμάς, χρήματά τους εδώ, να μην έχουν αυτή την δυνατότητα. Με ότι αυτό συνεπάγεται. Και εάν είχαμε μία μικρή συγκυρία, θετική, με τα όσα συνέβησαν μεταξύ Ρωσίας και Τουρκίας, είδαμε ότι πολύ εύκολα, αυτές οι συγκυρίες και οι σχέσεις αλλάζουν άμεσα και αυτό θα έπρεπε να το λαμβάνουμε συνεχώς υπόψη μας.

Επίσης, όπως είπαμε, η πατρίδα μας είναι ένας προορισμός και θρησκευτικός, αλλά φυσικά δεν είχαμε κατά νου, όταν όλοι έλεγαν, πριν κάποια χρόνια, ότι θα πρέπει να εξελιχθεί ο θρησκευτικός τουρισμός, εννοώντας ότι θα πρέπει τα εκατομμύρια των Ορθοδόξων Χριστιανών, να έρχονται στην πατρίδα μας, μιας που, μπορούμε να πούμε ότι είναι η κοιτίδα της Ορθοδοξίας και του Χριστιανισμού, αντ’ αυτού να βλέπουμε να εισρέουν εκατομμύρια ισλαμιστών λαθρομεταναστών, να φτιάχνονται και να δημιουργούνται υποδομές για αυτούς και μόνο για αυτούς. Και αυτοί οι οποίοι θέλουν να έρθουν για αυτό το συγκεκριμένο τμήμα τουρισμού, τον θρησκευτικό τουρισμό, επειδή δεν είναι μέλη της Ε.Ε., να μην τυγχάνουν ευνοϊκών διατάξεων. Και δεν αναφερόμαστε μόνο στους Ρώσους, αλλά αναφερόμαστε και στους Σέρβους, όπου τα ίδια προβλήματα υπάρχουν με την visa και με άλλα κράτη τα οποία είναι ορθόδοξα.

Τέλος, κυρία Υπουργέ, θα θέλαμε να σας επισημάνουμε ότι για να λειτουργεί με πολλαπλασιαστή ισχύος ο ελληνικός τουρισμός και να έχει οφέλη και για τις τοπικές οικονομίες, θα έπρεπε να ελέγχουμε ότι, σε κάθε ενέργεια η οποία συμβαίνει σε τουριστικές περιοχές, θα πρέπει, το Α και το Ω, να είναι ο προστατευτισμός των ελληνικών συμφερόντων, των Ελλήνων εργαζομένων ή αυτών που θέλουν να εργαστούν σε τουριστικές υποδομές, έναντι του οποιουδήποτε άλλου. Είτε είναι νομίμων αλλοδαπών που μένουν στην πατρίδα μας, είτε λαθρομεταναστών, είτε ξένων πολυεθνικών, οι οποίες στο πλαίσιο της παγκοσμιοποίησης, έχουν βρει τους τρόπους να επωφελούνται και στο τέλος, να μην μένει τίποτα στην πατρίδα μας.

Γιατί, τι να το κάνουμε, εάν σε ένα μέρος της Ελλάδος υπάρχουν πολλοί τουρίστες, αλλά όλοι αυτοί έχουν πληρώσει σε ένα τουριστικό γραφείο στο εξωτερικό, έχουν έρθει με μία εταιρία Τσάρτερ, η οποία δεν είναι ελληνικών συμφερόντων, μένουν σε ένα all inclusive ξενοδοχείο, το οποίο ούτε αυτό είναι ελληνικών συμφερόντων. Τα προϊόντα που προμηθεύεται και ετοιμάζει μέσα και ταΐζει τους τουρίστες, τα εν λόγω ξενοδοχεία, να μην είναι ελληνικά και στο τέλος, να μην δουλεύουν ούτε Έλληνες σε αυτά τα all inclusive ξενοδοχεία και όχι μόνο. Για αυτό, θα έπρεπε και αυτό να είναι μία σημαντική παράμετρος την οποία θα έπρεπε να δούμε. Και όπως, με πολύ μεγάλη ευκολία, βάζουμε δασμούς στα αυτοκίνητα ή σε άλλα είδη, παρότι υποτίθεται ότι η Ευρωπαϊκή Ένωση δεν το επιτρέπει αυτό, θα μπορούσαμε να κάνουμε το ίδιο για να προστατεύσουμε τους Έλληνες εργαζόμενους και το ελληνικό προϊόν. Ευχαριστώ πολύ. Επιφυλασσόμεθα στην Ολομέλεια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ, κύριος Οδυσσέας Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ κυρία Πρόεδρε. Σήμερα, θα ψηφίσει η Βουλή, το Μνημόνιο που υπεγράφη στις 29 Οκτωβρίου του 2014 στην Λευκωσία, από τον Υπουργό Εξωτερικών της Ελλάδας, κύριο Ευάγγελο Βενιζέλο και τους Υπουργούς Εξωτερικών της Αραβικής Δημοκρατίας της Αιγύπτου και της Κυπριακής Δημοκρατίας. Είναι ένα ακόμα Μνημόνιο και μία συνεργασία που ψηφίζουμε, κύριοι συνάδελφοι του ΣΥΡΙΖΑ-ΑΝΕΛ, με την υπογραφή του κυρίου Βενιζέλου. Απλώς σας το λέω. Το μνημόνιο υπεγράφη, όπως είπα στις 29 Οκτωβρίου 2014, αποσκοπεί στην ενίσχυση των φιλικών σχέσεων των τριών χωρών και στην προώθηση της συνεργασίας τουριστικών αρχών τους. Εντάσσεται στο κάδρο των ευρύτερων σχέσεων συνεργασίας μεταξύ των τριών χωρών σε ενεργειακό, οικονομικό, αναπτυξιακό και γεωστρατηγικό επίπεδο. Αποτελεί το γενικό πλαίσιο με το οποίο καθορίζονται τα κατάλληλα μέσα για την αύξηση της τουριστικής κίνησης μεταξύ των τριών χωρών, καθώς και τα πεδία της τριμερούς συνεργασίας στον τομέα τουρισμού. Για την εκπλήρωση των στόχων τους απαιτούνται περαιτέρω ειδικότερες ενέργειες εκ μέρους και των τριών χωρών.

Η Δημοκρατική Συμπαράταξη υποστηρίζει την κύρωση του μνημονίου με καθυστέρηση δύο ετών. Η ανάπτυξη, άλλωστε του τουρισμού στη χώρα μας αποτελεί μονόδρομο για την έξοδο από την κρίση και την προσέλκυση επισκεπτών με υψηλό εισόδημα που πρέπει να αποτελεί έναν από τους στόχους της κυβέρνησης και της χώρας, με σεβασμό πάντοτε στα ιδιαίτερα πολιτιστικά χαρακτηριστικά των επισκεπτών, αλλά και στις ατομικές τους ελευθερίες. Το άνοιγμα σε νέες τουριστικές αγορές είναι απαραίτητο. Σχολιάζοντας εδώ όλα αυτά τα κατάπταιστα που λέγονται σχετικά με τους πρόσφυγες, για τα θέματα που αφορούν τη χώρα, είναι ένα μήνυμα ακόμα από μερικές οργανώσεις, τώρα τους ξεπερνά και ο Αρτέμης Σώρρας, ο οποίος σήμερα έκανε μια δήλωση και προσπαθεί να φθάσει κοντά στους νεοναζί με αφορμή τους Παραολυμπιακούς Αγώνες, μίλησε για υβρίδια και ζώα που φτιάχνουν τον πλανήτη των αναπήρων. Ένα ρατσιστικό παραλήρημα και έκανε μάλιστα λόγω για προσβολή στον άνθρωπο και στους Ολύμπιους Αγώνες προσθέτοντας ότι έδωσαν 1700 μετάλλια σε κανονικούς ανθρώπους έναντι 2700 σε ανάπηρους. Δεν είναι η πρώτη φορά που το ακούμε, άλλωστε υπάρχει και σύγκρουση μεταξύ των αυθεντικών νεοναζί και των ιμιτασιόν νεοναζί σε αυτήν την κατάσταση. Όμως, εμείς ως Κοινοβούλιο, ως κόμματα έχουμε την υποχρέωση να αναδεικνύουμε αυτά τα θέματα και το σεβασμό πάντα στα ιδιαίτερα πολιτισμικά χαρακτηριστικά των επισκεπτών μας, αλλά και οποιουδήποτε άλλου.

Η χώρα μας πρέπει να αδράξει την ευκαιρία της τουριστικής κίνησης που έχει πλήξει πολλές περιοχές της Μεσογείου και είναι ένα από τα θέματα, τα οποία βοήθησαν την φετινή σεζόν. Παρόλα αυτά, όμως, ο ποιοτικός τουρισμός, για να είμαστε απόλυτα ειλικρινείς χάθηκε από τη χώρα. Ένα μεγάλο μέρος του πήγε στην Ισπανία και το ξέρει και η κυβέρνηση και ο κ. Υπουργός και αυτό έχει να κάνει με τον τρόπο που διαχειρίστηκαν τις προσφυγικές ροές, η κυβέρνηση, με τις εικόνες στον Πειραιά και στα λιμάνια μας. Καλούμε την κυβέρνηση να προχωρήσει άμεσα στις απαραίτητες ενέργειες υλοποίησης των στόχων του μνημονίου, ώστε να μην πάει άλλη χαμένη τουριστική περίοδος. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κατσώτης.

ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.): Ευχαριστώ κυρία Πρόεδρε. Το ΚΚΕ τοποθετείται σε κάθε σχέδιο νόμου από την σκοπιά των εργαζομένων και των άλλων λαϊκών στρωμάτων. Αν με τις ρυθμίσεις, τις συμφωνίες που προβλέπονται ικανοποιούνται λαϊκές εργατικές ανάγκες ή αν ικανοποιούνται οι στρατηγικές του κεφαλαίου, ιδιαίτερα αυτές που ψάχνουν νέους δρόμους κερδοφορίας. Ιδιαίτερα στον τουρισμό αποκαλύπτεται πλήρως ποια ανάπτυξη ευαγγελίζεστε και ποιον αυτήν υπηρετεί. Οι 60 διακλαδικές συμφωνίες, όπως ειπώθηκε, που έχουν γίνει έως τώρα, τα προκλητικά κίνητρα με φοροαπαλλαγές, με πολύμορφες ενισχύσεις είχαν τη συμβολή τους στην τουριστική ανάπτυξη. Μα πάνω από όλα όμως τη μεγαλύτερη συμβολή σε αυτήν την ενίσχυση της ανταγωνιστικότητας των τουριστικών επιχειρήσεων ήταν οι μεγάλες ανατροπές που έχετε επιβάλλει, που υλοποιήσατε ενάντια στους εργαζόμενους για τη μείωση του λεγόμενου εργατικού κόστους. Επειδή, κυρία Υπουργέ, δεν με παρακολουθείτε, μιλάτε και καλά κάνετε, είναι εκτός του ενδιαφέροντος σας οι εργαζόμενοι στον τουρισμό. Κυρίως στόχος σας είναι πως θα ικανοποιήσετε τις ανάγκες των τουριστικών επιχειρήσεων και των μονοπωλιακών επιχειρήσεων για την κάλυψη των αναγκών για εξωτερικούς τουρίστες, ποιοτικούς όπως τους λέτε τουρίστες.

Πρέπει να πούμε ότι η τουριστική περίοδος που προχωρά προς το τέλος της θα μπορούσε εδώ να είναι και ένα αντικείμενο συζήτησης, για το ποιος πράγματι ικανοποιήθηκε ή ποιος βελτίωσε τη ζωή του αυτήν την περίοδο και ποιου η ζωή έγινε ακόμα χειρότερη. Οι εργαζόμενοι, πάντως, βγαίνουν αποκαμωμένοι από αυτήν την τουριστική περίοδο, με μεγάλη εντατικοποίηση της δουλειάς τους, μεταφέρονταν με λιποθυμίες -το γνωρίζετε- στα νοσοκομεία, στις Πρώτες Βοήθειες. Η εντατικοποίηση ήταν μεγάλη, οι εργαζόμενοι ήταν απλήρωτοι. Παρόλο που μιλάμε για χιλιάδες, εκατομμύρια τουρίστες -26 εκ. είπε ο προηγούμενος, 29 εκ. λένε άλλοι- οι εργαζόμενοι βρέθηκαν με μικρότερη απασχόληση, με χαμηλότερους μισθούς και, βέβαια, η κατάσταση της οικογένειάς τους είναι πολύ δύσκολη -με δυσκολία θα βγάλουν τον χειμώνα.

 Είχαμε περισσότερες αφίξεις, άρα περισσότερα κέρδη. Γιατί, όμως, οι εργαζόμενοι, να είναι χωρίς Συλλογικές Συμβάσεις Εργασίας; Μεγάλο ποσοστό των εργαζομένων δεν αμείβεται με την Κλαδική Συλλογική Σύμβαση Εργασίας που έχει υπογραφεί, αλλά που η προηγούμενη Κυβέρνηση και η δική σας δεν την κάνει υποχρεωτική, για να εφαρμόζεται σε όλη την Ελλάδα. Τι κάνουν οι ξενοδόχοι; Αυτοί οι σωτήρες της οικονομίας φεύγουν από τις Ενώσεις τους για να μην υλοποιήσουν την Κλαδική Συλλογική Σύμβαση Εργασίας, αφού έτσι τους δίνει τη δυνατότητα ο νόμος. Τι άλλο κάνουν οι ξενοδόχοι; Υπογράφουν Συμβάσεις με Ενώσεις Προσώπων, κυρία Υπουργέ, με μισθούς άθλιους και με ώρες ατέλειωτης δουλειάς. Με 15ωρα, 16ωρα, με μια εργασιακή ζούγκλα, με έναν Μεσαίωνα. Επειδή δεν θα πείτε τίποτα για αυτά –είναι βέβαιο- και λέτε ότι τώρα έχουμε το Μνημόνιο Συνεργασίας, εμείς λέμε ότι αυτό το Μνημόνιο είναι συνέχεια των Συμφωνιών που έχουν υπογράψει όλες οι Ελληνικές Κυβερνήσεις για λογαριασμό των στρατηγικών σχεδιασμών της αστικής τάξης. Ποιοι είναι οι στρατηγικοί σχεδιασμοί της αστικής τάξης; Είναι η Ελλάδα να γίνει μεταφορικός και ενεργειακός κόμβος και βέβαια μια χώρα τουριστική.

 Το συγκεκριμένο Μνημόνιο εξειδικεύεται στον τουριστικό τομέα, εξυπηρετεί τους γενικότερους σχεδιασμούς του μονοπωλιακού κεφαλαίου που επενδύει στον τουρισμό, σχεδιασμοί που εκφράζονται και στις επεξεργασίες του Συνδέσμου Ελληνικών Τουριστικών Επιχειρήσεων (ΣΕΤΕ). Αν δείτε τις επεξεργασίες του είναι ίδιες. Ιδιαίτερα η Κύπρος και η Αίγυπτος αποτελούν βασικούς ανταγωνιστικούς παίκτες του τουρισμού στην Μεσόγειο, με πολύ μεγάλη τουριστική αγορά. Σε αυτήν την αγορά επενδύονται και κεφάλαια Ελληνικών συμφερόντων, όπως και στην Ελλάδα, όπου Όμιλοι Κυπριακών συμφερόντων και άλλοι διεθνικοί Όμιλοι που έχουν σημαντική οικονομική δραστηριότητα και στις τρεις χώρες –πρακτορεία, μεταφορές, ξενοδοχεία, κρουαζιέρα- επενδύουν. Εδώ, κυρία Υπουργέ, σήμερα είχαν μια πορεία προς το Μέγαρο Μαξίμου οι εργαζόμενοι του ξενοδοχείου “Athens Ledra”. Μέχρι τώρα δεν έχετε πει έστω μια κουβέντα για αυτούς τους εργαζόμενους, ως Υπουργός Τουρισμού. Ήρθε ο κ. Παρασκευαΐδης, ο Κύπριος μεγαλοεπιχειρηματίας, ο πρώτος στην τάξη στην Κύπρο, επειδή πήρε το έργο του ΤΑΡ αξίας 600 εκ. –έτσι λέγεται- έκλεισε το ξενοδοχείο με 80% πληρότητα και άφησε 150 εργαζόμενους στον δρόμο και εσείς δεν έχετε πάρει θέση μέχρι τώρα. Αυτοί οι εργαζόμενοι είναι πέντε μήνες απλήρωτοι, στον δρόμο και γνωρίζετε πολύ καλά τι σημαίνει να είσαι άνεργος, τι εφιάλτης είναι αυτός για τους ίδιους και τις οικογένειές τους.

Στο μνημόνιο ξεχωρίζει η ενίσχυση του θαλάσσιου τουρισμού - της κρουαζιέρας - που αποτελεί βασική επιδίωξη των μονοπωλίων του τουρισμού στη χώρα μας, για να κυριαρχήσει η Ελλάδα στην ανατολική Μεσόγειο. Τέτοιες συμφωνίες περιπλέκουν ακόμα περισσότερο τη χώρα μας, και στους εδώ περιοριστικούς ανταγωνισμούς, στους άξονες και τις συμμαχίες που διαμορφώνονται μεταξύ των καπιταλιστικών κρατών. Ειπώθηκε εδώ ότι οι συμφωνήσαντες έχουν να κάνουν και με τη Μεσόγειο. Δεν μπορούν βέβαια οι συμφωνίες αυτές να κρύψουν ότι οι συνεργασίες συνυπάρχουν με τους ανταγωνισμούς. Πάντα συνυπάρχουν και οι αντιθέσεις. Οι εργαζόμενοι και ο λαός δεν έχουν να κερδίσουν τίποτα. Αυτές οι συμφωνίες ενισχύουν, επεκτείνουν, βαθαίνουν την εκμετάλλευση των εργαζομένων. Εξάλλου μέσα από το άρθρο 2-4 προβλέπεται και η λεγόμενη πρακτική, που έχει γεμίσει κάθε επιχείρηση, κάθε ξενοδοχείο με μαθητεία.

Μα καλά, δεν ντρέπεστε λίγο; Να βάλετε ένα «φρένο» σε αυτή την ζούγκλα: Που μιλάμε ότι ένα ξενοδοχείο δουλεύει με 200 μαθητές και δέκα επαγγελματίες. Που είναι ο έλεγχος; Πού είναι η ευαισθησία σας σε αυτό τον κόσμο που δουλεύει από το πρωί έως το βράδυ για να καταρτιστεί; Μιλάμε για τραγωδία. Τι είναι αυτά δηλαδή; Και είστε περήφανοι για αυτά τα πράγματα; Μπράβο, λοιπόν, εάν είστε περήφανοι. Άρα, λοιπόν αποτελούν αυτές οι συμφωνίες- που όπως είπε ενισχύουν, επεκτείνουν, βαθαίνουν την εκμετάλλευση- «εργαλείο» φτηνού και ευέλικτου εργατικού δυναμικού. Απλήρωτες εργασίες, γενικευμένης μαθητείας. Είναι μια ακόμη συμφωνία που αποκαλύπτει ότι η σημερινή κυβέρνηση συνεχίζει από εκεί που σταμάτησαν οι προηγούμενες. Σε αυτό σε ό,τι μας αφορά: Δεν θα ψηφίσουμε την συμφωνία.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου ): Το λόγο έχει η κυρία Αικατερίνη Μάρκου.

ΑΙΚΑΤΕΡΙΝΗ ΜΑΡΚΟΥ (Ειδική Αγορήτρια του «ΠΟΤΑΜΙΟΥ»): Το προς ψήφιση τριμερές μνημόνιο αποτελεί ένα ακόμα σημαντικό βήμα προς την ενίσχυση της συνεργασίας μεταξύ της Ελλάδας, της Αιγύπτου και της Κύπρου, η οποία ξεκίνησε να επιδιώκεται πιο συστηματικά από το 2013, στο περιθώριο της γενικής συνέλευσης του ΟΗΕ. Και οι τρεις χώρες ευρισκόμενες πολύ κοντά σε περιοχές κρίσεων από τις οποίες αναπόφευκτα επηρεάζονται, δημιουργούν ένα τρίγωνο συνεργασίας με προστιθέμενη αξία όχι μόνον για τις ίδιες αλλά και για την Ε.Ε. και την Ευρωμεσογειακή συνεργασία γενικότερα. Αντίστοιχα μνημόνια έχουν υπογραφεί και για άλλους τομείς όπως η ενέργεια, οι μεταφορές και οι υποδομές, ενώ το σημαντικότερο όλων, τόσο από τη στρατηγική όσο και οικονομική σημασία του για τον ενεργειακό χάρτη της περιοχής, είναι το μνημόνιο διμερούς συν-αντίληψης Αιγύπτου και Κύπρου, στον τομέα της αξιοποίησης των κοιτασμάτων φυσικού αερίου και υδρογονανθράκων. Το προτεινόμενο μνημόνιο είναι δηλωτικό των προθέσεων των τριών χωρών καθώς και της επιτάχυνσης και επέκτασης της μεταξύ τους συνεργασίας σε περισσότερους τομείς.

Προβλέπονται πολλαπλές μορφές συνεργασίας και μεταξύ των κυβερνήσεων αλλά και μεταξύ τουριστικών πρακτόρων. Συνολικά είμαστε θετικοί με το συγκεκριμένο μνημόνιο και την εμβάθυνση της συνεργασίας που είναι επωφελής για όλους. Εν τούτοις στο άμεσο μέλλον οι εν λόγω συνεργασίες θα πρέπει να καταγράψουν ταχύτερη πρόοδο και να μεταβούν από το επίπεδο της θεωρητικής επιβεβαίωσης στο επίπεδο της πρακτικής υλοποίησης των συμφωνηθέντων. Οι δυσμενείς συνθήκες που επηρεάζουν την περιοχή της ανατολικής Μεσογείου, καθώς και οι αλλαγές των υφιστάμενων σχέσεων του Ισραήλ με την Αίγυπτο και την Τουρκία, συνιστούν παράγοντες που ενδεχομένως θα δοκιμάσουν την αντοχή των τριμερών μηχανισμών συνεργασίας, που έχουν αναπτύξει η Ελλάδα και η Κύπρος, που θα αναδιαμορφώσουν το πλαίσιο διαλόγου που έχει ήδη αναπτυχθεί. Χρειάζεται λοιπόν επαγρύπνηση. Είμαστε θετικοί. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου ): Το λόγο έχει ο Ειδικός Αγορητής των Ανεξάρτητων Ελλήνων ο κ. Δημήτριος Καμμένος.

ΔΗΜΗΤΡΗΣ ΚΑΜΜΕΝΟΣ (Ειδικός Αγορητής των Ανεξαρτήτων Ελλήνων): Ευχαριστώ πολύ, κυρία Πρόεδρε, κυρία Υπουργέ. Ακούστηκαν πολλά από τους συναδέλφους. Οι Ανεξάρτητοι Έλληνες στηρίζουμε και υπέρψηφίζουμε του εν λόγω μνημόνιο συνεργασίας, είναι εξαιρετικά σημαντικό σε μια δύσκολη εποχή για πολιτικά, για στρατηγικά να υπάρχει για πρώτη φορά- και το τονίζω αυτό- για πρώτη φορά εθνική στρατηγική στον Τουρισμό, η οποία να υλοποιείται και να φέρνει απτά αποτελέσματα, θα αναφερθώ λίγο πιο κάτω και στα στοιχεία που έρχονται από διάφορα μέρη, όπως η Τράπεζα της Ελλάδος κ.λπ. Θα πρέπει να τονίσουμε ότι φέτος ειδικά, έχει γίνει πάρα πολύ μεγάλη προσπάθεια από την Υπουργό Τουρισμού και από τα συναρμόδια Υπουργεία, που μπορεί να μην είναι άμεσα συναρμόδια αλλά, π.χ. έχει βοηθήσει πολύ το Υπουργείο Εξωτερικών, ο κ. Κοτζιάς με τα ταξίδια τους όλη την περιοχή.

Οι ειρηνευτικές πρωτοβουλίες που λαμβάνουν πολλά μέλη της κυβέρνησης, είτε εμπορικές συμφωνίες, είτε ταξίδια που κάνουν μέλη του Μαξίμου, όπως ο κ. Μάρδας και πολλοί Υπουργοί, όλα αυτά φέρνουν την Ελλάδα σε έναν κεντρικό ρόλο στρατηγικό, πόσο μάλλον, στο ζήτημα που αφορά την Ελλάδα, που είναι και το μεγαλύτερο κομμάτι της οικονομίας μας, αυτή την στιγμή, που είναι η βιομηχανία του Τουρισμού. Να ενημερώσω τους συναδέλφους, θα δώσω και στα πρακτικά αν χρειαστεί, ότι στις 5 Σεπτεμβρίου, προς ενημέρωσή σας, επισκέφθηκε την Ελλάδα, μέλος του Εκτελεστικού Συμβουλίου του ομίλου της TUI, που είναι ο μεγαλύτερος οργανισμός, όπως γνωρίζετε, διαχείρισης τουριστικών υπηρεσιών στην Ευρώπη κι απ' τους μεγαλύτερους στο κόσμο, ο κ. Thomas Elberg, συναντήθηκε με την αξιότιμη κυρία Υπουργό Τουρισμού, την κυρία Κουντουρά, στα πλαίσια της ανάπτυξης κινήσεις στρατηγικής και κοινών προγραμμάτων Τουρισμού προς την Ελλάδα. Στις δηλώσεις του, ο κ. Elberg, και θα το διαβάσω αν μου επιτρέπετε, όπως το έχει πει «θεωρούμε το Υπουργείο Τουρισμού έμπιστο και αξιόπιστο συνεργάτη και επιδιώκουμε στενή συνεργασία τώρα και στο μέλλον. Η Ελλάδα είναι από τις πιο σημαντικές αγορές του Ομίλου TUI και συγκαταλέγεται στους πέντε πιο δημοφιλείς προορισμούς της TUI παγκοσμίως». Αυτό, είναι εξαιρετικά σημαντικό για την Ελλάδα και δείχνει και «σφραγίζει» την εμπιστοσύνη του μεγαλύτερου οργανισμού προς την πατρίδα μας και στο Υπουργείο Τουρισμού και στην κυβέρνηση ΣΥΡΙΖΑ και Ανεξάρτητων Ελλήνων.

 Όσον αφορά τα νούμερα του επταμήνου, έχουμε ρεκόρ αφίξεων 6%. Για πρώτη φορά η κυβέρνηση ΣΥΡΙΖΑ- Ανεξάρτητων Ελλήνων «έβαλε στο τραπέζι» ομάδες εργασίας, κατέστρωσε σχέδιο εθνικής στρατηγικής για μια εθνική Τουριστική πολιτική, το οποίο το ακολουθεί γράμμα- γράμμα, μεθοδικά, βήμα- βήμα και βλέπει σε καθημερινή βάση το τι συμβαίνει στον περίγυρο. Μελετά τον ανταγωνισμό, έχει ειδική στρατηγική στην επικοινωνία, έχουμε ειδικούς ανθρώπους που ασχολούνται νυχθημερόν με την εικόνα της Ελλάδος προς τα έξω, και ήδη, έχει ξεκινήσει προσπάθεια για το 2017. Δεν νομίζω ότι παραλάβαμε ως κυβέρνηση τη «σκυτάλη» μιας επιτυχούς τουριστικής στρατηγικής από την προηγούμενη κυβέρνηση. Παραλάβαμε Τουρισμό, πολιτικό τουρισμό, θα μου επιτρέψετε, σε όλα τα επίπεδα, από τα οικονομικά, τα εκπαιδευτικά, τα τουριστικά, βλέπω και η Υπουργός σας η κ. Κεφαλογιάννη, δεν είναι στη Βουλή να στηρίξει και την δική της στρατηγική. Αυτό λέω, αυτή είναι η άποψή μου.

Το επόμενο σημαντικό βήμα αυτής της κυβέρνησης, είναι μέσα στη στρατηγική την οποία θα πρέπει να ενημερώσουμε όλους, επάνω σε αυτό το μνημόνιο κι όχι μόνο, ότι τόσο εγώ όσο και το Υπουργείο, έχει προχωρήσει σε πολύ σαφή βήματα για να βοηθήσουμε τα νησιά μας, ειδικά του Βορειοανατολικού Αιγαίου, τα οποία έχουν πληγεί από το μεταναστευτικό και πιθανόν την αρνητική διαφήμιση πολλών μέσων στο εξωτερικό. Με αυτό τον τόπο, έχουμε διοργανώσει και διοργανώσαμε φέτος προγράμματα ταξιδιών εξοικείωσης των τουριστικών συντακτών και πρακτόρων. Περιφέρουμε πράκτορες από το εξωτερικό να γνωρίσουν τα νησιά μας, για να «πουλάνε» το προϊόν. Ειδικά το προϊόν των νησιών του ανατολικού Αιγαίου.

Πιο συγκεκριμένα: Στην Λέσβο 15 ως 23 Σεπτεμβρίου θα επισκεφθεί Ιταλίδα δημοσιογράφος, ένα από τα καλύτερα και μεγαλύτερα ντοκιμαντέρ τηλεοπτικής εκπομπής Kilimanzaro που προβάλλεται στο ιταλικό κανάλι RAI TRE, για να ενημερωθεί για την Λέσβο ως τουριστικό προϊόν. Στη Λήμνο, θα επισκεφθεί από 8 έως 15/9 ο δημοσιογράφος της βρετανικής εφημερίδας Daily Mirror, να πραγματοποιήσει ένα δισέλιδο αφιέρωμα που θα προβάλει το νησί. Στην Κω, επισκέφτηκαν 3 και 6/9 Βρετανοί πράκτορες και η δημοσιογράφος του ταξιδιωτικού περιοδικού Travel Bulletin, για την προβολή και προώθηση του νησιού και τέλος, στη Σάμο και την Ικαρία βρέθηκαν 30 Αυγούστου μέχρι 8 Σεπτεμβρίου, δύο Δανοί δημοσιογράφοι του μεγαλύτερου τουριστικού περιοδικού της Δανίας, του … με σκοπό τη συλλογή δημοσιογραφικού υλικού και προώθηση των νησιών Σάμου και Ικαρίας στην αγορά της Δανίας.

Το συγκεκριμένο μνημόνιο, είναι ένα μνημόνιο συνεργασίας των χωρών, το οποίο είναι επέκταση και της εθνικής στρατηγικής της εξωτερικής πολιτικής, που πολύ πετυχημένα έχει χαράξει αυτή η κυβέρνηση στο τόξο Αιγύπτου- Κύπρου- Ισραήλ και Ελλάδος, δεν θα αναφερθώ στα αμυντικά ζητήματα, βλέπω όμως, τα θέματα του Υπουργείου Εξωτερικών και του Τουρισμού εκεί πρέπει να το στηρίξουμε όλοι, το στηρίζουμε και εμείς ως Ανεξάρτητοι Έλληνες. Όσον αφορά τα στοιχεία της Τραπέζης της Ελλάδος επειδή αρκετά νούμερα διαβάζουμε παντού και επειδή είμαι από αυτούς που διαβάζουν πάρα πολλές μελέτες να ενημερώσω το Σώμα ότι οι ίδιοι οι Γερμανοί στο τετράμηνο που η Τράπεζα της Ελλάδος έδινε 12% μείωση οι Γερμανοί οι ίδιοι αμφισβήτησαν τα στοιχεία της Τραπέζης της Ελλάδος και έδωσαν στοιχεία συν 8 στο πρώτο τετράμηνο.

Επίσης διαφορά υπήρχε για τα στοιχεία των Ρώσων όταν έδειχναν όλα τα στοιχεία της Τράπεζας της Ελλάδος πτώση του τουρισμού ο μεγαλύτερος σύνδεσμος των tour operator operator της Ρωσίας έδωσε αύξηση 30% και στα έσοδα και στις αφίξεις προς την Ελλάδα. Θέλω να είμαστε προσεκτικοί όταν μιλάμε για τον τουρισμό το έχω πει και σε άλλη Εισήγησή μου και κλείνω με αυτό κ. Πρόεδρε, είναι ένα εθνικό προϊόν είναι εθνικό σπορ όπως είπε και η Εθνική Ομάδα και η Παραολυμπιακή Ομάδα. Δεν χωρούν αντεγκλήσεις ποιος είναι καλύτερος και ποιος είναι χειρότερος. Ότι λέμε ακούγεται προς τα έξω. Κύριε Σκρέκα καλά έκανε ο κ. Βενιζέλος και υπέγραψε και μπράβο του που υπέγραψε τη συνεργασία. Δεν χρειάζεται να κάνουμε εικονίσματα. Ο τουρισμός είναι εθνικό σπορ και αν πετύχει η κυρία Κουντουρά δεν χρειάζεται να της κάνουμε εικόνισμα τη δουλειά της κάνει για την πατρίδα είναι μέσα στη δουλειά για την πατρίδα μας και δυστυχώς οι αντεγκλήσεις δεν βοηθούν. Δεν μπορώ να πω τίποτα άλλο. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ κυρία Πρόεδρε. Κυρία Υπουργέ, κυρίες και κύριοι Βουλευτές τα ζητήματα του τουρισμού οφείλουμε να τα εξετάσουμε με ιδιαίτερη προσοχή καθώς όταν μιλάμε για αυτά απευθυνόμαστε σε 1,5 εκατομμύριο Έλληνες οι οποίοι δραστηριοποιούνται με τον ένα ή με τον άλλο τρόπο σε αυτό τον ευαίσθητο τομέα. Κανείς δεν μπορεί να αμφισβητήσει την αξία της διπλωματίας του τουρισμού. Κανείς δεν αμφιβάλλει πως στην προσπάθειά της η Ελλάδα να αναδειχθεί σε περιφερειακή δύναμη σταθερότητας, δημοκρατίας και ειρήνης οφείλει και πρέπει να αναπτύξει τον τουρισμό της λαμβάνοντας υπόψη και τις γεωπολιτικές ισορροπίες που υπάρχουν τόσο στα Βαλκάνια όσο και στη Νοτιοανατολική Μεσόγειο και τη Μέση Ανατολή. Υπάρχει πόλεμος στη γειτονιά μας, υπάρχουν πρόσφυγες στα εδάφη μας, οικογένειες ολόκληρες περιμένουν στα σύνορα έτοιμοι να δοκιμάσουν το πέρασμά τους στα ελληνικά νησιά. Δεν μπορούμε να κρύψουμε ή να αγνοήσουμε λοιπόν αυτή την πραγματικότητα. Είναι ευθύνη του Εθνικού Κοινοβουλίου να στηρίζει τις διαχρονικές προσπάθειες της Ελληνικής Διπλωματίας και όλων των Ελληνικών Κυβερνήσεων προς την κατεύθυνση της διασφάλισης της ειρήνης και της εφαρμογής των κανόνων του διεθνούς δικαίου.

Σύντομα θα μας απασχολήσει και το κυπριακό. Παρακολουθούμε λοιπόν με αγωνία τις συζητήσεις του Κύπριου Προέδρου κ. Αναστασιάδη και εκφράζουμε την απόλυτη εμπιστοσύνη μας στο πρόσωπό του σε αυτή την εξαιρετικά δύσκολη προσπάθεια πάνω σε ένα θέμα που ακουμπά την ίδια την ψυχή του ελληνισμού. Η τουρκική κατοχή είναι μια πληγή πάνω στο σώμα της Ελλάδος. Η παρουσία του κατοχικού στρατού στην Κύπρο αποτελεί προσβολή κάθε έννοιας δικαίου για κάθε μορφωμένο σε κάθε γωνιά της γης. Η κύρωση λοιπόν από το Εθνικό Κοινοβούλιο Μνημονίου Κατανόησης για τη συνεργασία στον τομέα του τουρισμού που υπεγράφη στη Λευκωσία τον Οκτώβριο του 2014 ανάμεσα στην Αίγυπτο, την Ελλάδα και τη Κύπρο είναι υποχρέωση πιστεύουμε όλων μας, όλοι πρέπει να στηρίξουμε την συγκεκριμένη κύρωση διότι έτσι στέλνουμε ένα ηχηρό μήνυμα σε όσους ενδιαφέρονται πως η Ελλάδα και η Κύπρος συνεχίσουν να στηρίζουν την Αραβική Δημοκρατία της Αιγύπτου κάτω από τις πολύ δύσκολες συνθήκες οι οποίες και υπάρχουν στην γειτονιά μας.

Και για την Αίγυπτο είναι σημαντικό και για τον Ελληνισμό τιμώντας έτσι μια ισχυρή ιστορική φιλία που συνδέει τους λαούς μας. Η Ένωση Κεντρώων υπερψηφίζει την κύρωση της συζήτησης συμφωνίας και χαιρετίζουμε την αναβάθμιση των σχέσεών μας με την Αίγυπτο. Το πόσο σοβαρά είναι τα ζητήματα του τουρισμού για την Ένωση Κεντρώων μπορεί κανείς να το διαπιστώσει από το γεγονός ότι αυτή τη στιγμή εξετάζουμε εμείς στην Ένωση Κεντρώων το ενδεχόμενο να προτείνουμε τη σύσταση μιας Ανεξάρτητης Αρχής που θα βοηθήσει τόσο στην επίλυση των χρόνιων προβλημάτων όσο και στην ώθηση και ανάπτυξη του τουρισμού μας.

Στο σημείο αυτό, η Πρόεδρος της Επιτροπής, προχώρησε στην β΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Κατσαβριά - Σιωροπούλου Χρυσούλα, Δημαράς Γιώργος, Δημητριάδης Μίμης, Θεοπεφτάτου Αφροδίτη, Δέδες Ιωάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Φάμελλος Σωκράτης, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Λιβανίου Ζωή, Τριανταφυλλίδης Αλέξανδρος, Ανδριανός Ιωάννης, Μπουκώρος Χρήστος, Αυγενάκης Ελευθέριος, Ασημακοπούλου Άννα - Μισέλ, Βλάχος Γεώργιος, Κυριαζίδης Δημήτριος, Μπούρας Αθανάσιος, Καρασμάνης Γεώργιος, Βεσυρόπουλος Απόστολος, Χαρακόπουλος Μάξιμος, Παναγιωτόπουλος Νικόλαος, Μηταράκης Παναγιώτης (Νότης), Σκρέκας Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Κωνσταντινόπουλος Οδυσσέας, Τζελέπης Μιχαήλ, Κατσώτης Χρήστος, Λαμπρούλης Γεώργιος, Μωραΐτης Νικόλαος, Αμυράς Γεώργιος, Μάρκου Αικατερίνη, Καμμένος Δημήτριος, Λαζαρίδης Γεώργιος και Σαρίδης Ιωάννης.

 ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ολοκληρώσαμε με τους Εισηγητές και τους Ειδικούς Αγορητές και πριν περάσουμε στην κυρία Υπουργό, έχει ζητήσει το λόγο για να τοποθετηθεί ο κ. Μπαλωμενάκης.

 ΑΝΤΩΝΗΣ ΜΠΑΛΩΜΕΝΑΚΗΣ: Θέλω να παρατηρήσω ότι η σημερινή συζήτηση αναγκαστικά επεκτάθηκε. Θα έλεγα ότι ήταν μια ευκαιρία για όλους μας, για μια άσκηση σύμπνοιας και να προσεγγίσουμε ένα τόσο σοβαρό θέμα με πραγματικούς και όχι ιδεοληπτικούς όρους. Ορισμένες ομιλίες δεν το κατάφεραν αυτό, άλλες πάλι νομίζω ότι στάθηκαν στο ύψος και πραγματικά ακούσαμε ορισμένες ενδιαφέρουσες προσεγγίσεις. Μια που επεκτάθηκε, λοιπόν, θα ήθελα να πω ότι έχει σημασία σε ποιο έδαφος κυρώνεται αυτό, γεωγραφικά, γεωπολιτικά όπως έχουμε συνηθίσει να λέμε, ποια χρονική στιγμή, ποιοι οι κίνδυνοι υπάρχουν, αν αυτοί οι κίνδυνοι ενδεχομένως αντισταθμίζονται σε αυτή την περίοδο με αυτή τη συμφωνία.

 Είναι γεγονός, ότι η πολυδιάστατη εξωτερική πολιτική που ασκεί τώρα η σημερινή κυβέρνηση, χρειάζεται και παράπλευρες συμφωνίες όπως αυτή. Ατυχώς, ως προς το περιεχόμενο και όχι ως προς την ουσία και όχι άστοχα ενδεχομένως, συνδέθηκε με το προσφυγικό. Η μία πλευρά είναι αυτή, δηλαδή δόθηκε ευκαιρία σε ορισμένους να κάνουν τα συνηθισμένα σχόλια με έναν τρόπο που απευθύνεται νομίζω σε ένα ανεπεξέργαστο φόβο του μέσου Έλληνα πολίτη, που δεν βασίζεται στη λογική, δεν βασίζεται στους αριθμούς, δεν βασίζεται στα αποτελέσματα της παρουσίας και της διέλευσης των προσφύγων στην Ελλάδα. Το αντιμετωπίζουμε αυτό το πρόβλημα το διάστημα αυτό στην Κρήτη, όπου ανακοινώθηκε από τον Υπουργό, κ. Μουζάλα, ότι πιθανόν να εγκατασταθούν 2000 πρόσφυγες και αναζητούνται οι καταλληλότεροι τρόποι και βλέπουμε ότι υπάρχει μια φοβική αντίδραση πάνω σ' αυτό που δεν δικαιολογείται. Καταβάλλεται μια προσπάθεια να εξηγηθεί και να αναλυθεί, ότι δεν είναι το τέλος του τουρισμού και δεν είναι σε αντιπαράθεση με τον τουρισμό, πράγμα το οποίο δυστυχώς, ορισμένες πλευρές το καλλιεργούν. Η μία πλευρά είναι αυτή.

 Η άλλη πλευρά είναι ότι τέτοιες συμφωνίες, νομίζω ότι θα βοηθήσουν στη σταθεροποίηση της περιοχής, ειδικά της Αιγύπτου, γιατί νομίζω ότι θα πρέπει να λάβουμε υπόψη, ότι αυτή την περίοδο η Αίγυπτος δοκιμάζεται από ορισμένες πιέσεις που δεν ξέρει κανείς πού θα οδηγήσουν. Θα έχετε υπόψη σας, ότι πρόσφατα η διεθνής κοινότητα τη χρηματοδότησε με 12 δισ., ακριβώς για να κρατηθεί ως ανάχωμα σε ενδεχόμενες ροές προς τα πάνω, διότι όπως λέμε συνήθως, αν σπάσει η Αίγυπτος δεν θα μπορέσουμε να αντιμετωπίσουμε αυτό το προσφυγικό κύμα. Έτσι λοιπόν, νομίζω ότι και από αυτή την πλευρά και φυσικά, από την καθιέρωση της Κυπριακής Δημοκρατίας ως ισότιμου παίκτη, ως ισότιμου εταίρου, είναι θετική αυτή η συμφωνία.

 Σχετικά με τα αποτελέσματα του τουρισμού, νομίζω ότι είναι λάθος να βιαστούμε για τις αποτιμήσεις. Συνήθως έρχονται κατά το Νοέμβριο επισήμως, αν δεν κάνω λάθος και για να είμαστε σοβαροί πρέπει να περιμένουμε τον Νοέμβριο. Πιστεύουμε όλοι ότι θα είναι θετικό το πρόσημο, θα είναι αυξημένος. Υπάρχουν τα αγκαθάκια που τα έχουμε πει πολλές φορές. Πιστεύω επιτέλους και το νομοσχέδιο για την λεγόμενη παραξενοδοχεία, να έρθει κάποια στιγμή και να γίνει νόμος που θα συμβάλει και τα φορολογικά έσοδα του κράτους και ενδεχομένως, να αντιμετωπίσουμε ορισμένες πλευρές πόσοι είναι η φιλοξενία με όλα προπληρωμένα. Υπάρχουν ορισμένες ενδιαφέρουσες σκέψεις προς αυτή την κατεύθυνση και κάποια στιγμή θα πρέπει να τις αναπτύξουμε.

 Θα τελειώσω με μια παρατήρηση. Στο μέτωπο της αντιπαράθεσης εργαζομένων και ιδιοκτητών ξενοδοχείων, ειδικά των μεγάλων, παρουσιάζονται ορισμένες ακρότητες το διάστημα αυτό. Υπήρξε το φαινόμενο, ορισμένες ενώσεις να αυτοδιαλυθούν για να μην παραλάβουν τα κείμενα που καλούσαν σε διαιτησία. Αυτές είναι ακραίες μορφές και δεν δικαιολογούνται σε καμία περίπτωση, διότι το προϊόν είναι τέτοιο και τόσο - αυξάνεται μάλιστα - που μπορεί να αποτελέσει λόγο καλύτερης συνεννόησης και λόγο συνεννόησης σε κάθε περίπτωση, μέσα από συμβατικούς όρους, όπως είναι οι συλλογικές συμβάσεις. Πρόσφατα, επισκεφθήκαμε τον κ. Κατρούγκαλο με την ένωση ξενοδοχοϋπαλλήλων της Κρήτης. Είναι μια μαχητική ένωση του και επειδή δεν υπάρχουν μονοπώλια στήριξης από κανέναν και δεν αναγνωρίζουμε σε κανέναν το δικαίωμα να λέει ότι είναι πιο φιλεργατικός από τους άλλους, θέλω να βεβαιώσω ότι αυτή η μαχητική ένωση με τους ανθρώπους που έχουν δώσει πραγματικές και σκληρές μάχες έξω από τα ξενοδοχεία, απέναντι σε αυτές τις ακραίες αντιμετωπίσεις των ιδιοκτητών, βρήκαμε ένα πεδίο συνεννόησης και αναγνώρισαν και το δύσκολο χρονικά πλαίσιο που περνάει η χώρα μας και τις προσπάθειες που καταβάλλετε κυρίως προς την κατεύθυνση της στήριξης και της επέκτασης των συλλογικών συμβάσεων εργασίας, που όλοι συμφωνούμε βεβαίως ότι είναι ένας μοχλός και μια δύναμη προς τους εργαζόμενους.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει η κυρία Κουντουρά.

ΕΛΕΝΑ ΚΟΥΝΤΟΥΡΑ (Αναπληρώτρια Υπουργός Οικονομίας, Ανάπτυξης και Τουρισμού): Είναι μια καλή ευκαιρία για να σας κάνω μια ενημέρωση για την πραγματική εικόνα, διότι πολλά ακούγονται. Είναι καλό να μιλάμε με τα στοιχεία τα οποία έχουμε. Το Υπουργείο Τουρισμού εργάζεται στρατηγικά και μεθοδικά για την ανάπτυξη του ελληνικού τουρισμού συνεκτιμώντας τους αστάθμητους και απρόβλεπτους παράγοντες του 2016. Όπως τις γεωπολιτικές εξελίξεις στην ευρύτερη περιοχή, το προσφυγικό ζήτημα, το οποίο αντιμετωπίσαμε, το αρνητικό αντίκτυπο, το οποίο είχε η εικόνα της χώρας μας στο εξωτερικό από την αναπαραγωγή εικόνων υπερβολής, τα προβλήματα στην έκδοση θεωρήσεων βίζας στη Ρωσία που υπήρξαν κάποια στιγμή, το Brexit, το οποίο δεν ξέραμε τι επεκτάσεις θα έχει, τα τρομοκρατικά χτυπήματα στην Ευρώπη και στις γειτονικές χώρες καθώς και την απόπειρα πραξικοπήματος στην Τουρκία. Με συνεχή συνεκτίμηση των ευκαιριών, αλλά και των απρόσμενων δυσκολιών που προέκυψαν στην πορεία της χρονιάς ο στόχος μας ήταν το 2016 να έχουμε θετικό πρόσημο σε αφίξεις κα σε έσοδα μετά από τις περσινές επιδόσεις ρεκόρ του 2015. Το 2015 είχαμε μαζί με τον υπολογισμό της κρουαζιέρας 26 εκατ. επισκέπτες και μεμονωμένα η κρουαζιέρα ήταν 2,5 εκατ.. Αυτές οι διεθνείς τουριστικές αφίξεις ήταν 7,6% πάνω από το 2014, όπου ήταν και εκείνη μια εξαιρετική χρονιά. Επίσης, τα έσοδα είναι αυξημένα κατά 5%. Ο παγκόσμιος τουρισμός κινήθηκε και κινείται στα επίπεδα του 4-5%. Άρα, το ελληνικός τουρισμός όταν παρουσιάζει αύξηση κάθε χρόνο στα επίπεδα 6-7% σε έσοδα και αφίξεις, καταλαβαίνετε ότι είναι τεράστια επιτυχία.

Το 2015 δεν υπήρξε κεκτημένη ταχύτητα. Αυτό το αναφέρω, διότι ακούω την Αντιπολίτευση να το ισχυρίζεται αυτό και πρέπει να είμαστε λίγο προσεκτικοί σε αυτά που λέμε. Το 2015 δυστυχώς υπήρχαν δύο εκλογικές αναμετρήσεις, υπήρχε μία σκληρή πολιτική διαπραγμάτευση, υπήρχε η απειλή του Grexit, υπήρχε το δημοψήφισμα, υπήρχε η οικονομική ασφυξία και επιπρόσθετα είχαμε μια μείωση των κρατήσεων αρκετά μεγάλη όταν παραλάβαμε από το 2014 ενώ προβλεπόταν κάτι καλύτερο. Επίσης, δυστυχώς για την αγορά της Ρωσίας, επειδή είχαν οι ίδιοι οικονομικό πρόβλημα επήλθε μια μείωση αρκετά μεγάλη στο 60%. Όταν, λοιπόν, παραλάβαμε τον Ιανουάριο του 2015, επειδή γνωρίζαμε τα προβλήματα και τις προκλήσεις καταφέραμε με την στρατηγική την οποία ήδη είχαμε και εφαρμόσαμε να μειώσουμε το πρόβλημα που είχαμε με την αγορά της Ρωσίας από το 60% στο 20%. Αυτό ήταν τεράστια επιτυχία. Παράλληλα, η μείωση των κρατήσεων που ξεκίνησε το 2015, και ταλαιπωρηθήκαμε το πρώτο εξάμηνο, εξασφαλίσαμε την αύξηση με το άνοιγμα νέων αγορών, όπως την Κίνα, τη Νότια Κορέα, τη Μέση Ανατολή. Λοιπόν, ανοίξαμε αυτές τις αγορές, διότι είναι υψηλού εισοδήματος, αλλά και γιατί ήταν αγορές ώριμες με τις οποίες η προηγούμενη τουριστική στρατηγική δεν είχε αν θέλετε προτεραιότητα. Επίσης, ενισχύσαμε την Αμερική. Η Αμερική είναι σημαντική αγορά, διότι μέχρι το 2014 πετούσε μόνο μία αεροπορική εταιρεία από Αμερική. Εμείς κατορθώσαμε μετά από πιέσεις και συγκεκριμένες συμφωνίες να φέρουμε τρεις αμερικάνικες αεροπορικές εταιρείες το 2016, έτσι ώστε να έχουμε αύξηση και από την Αμερική περίπου της τάξεως του 40%.

Από τη Μέση Ανατολή το νούμερο είναι περίπου στο 50% με 55% από τα επίσημα στοιχεία των ταξιδιωτικών γραφείων. Η Κίνα και η νότιος Κορέα έχει πολύ μεγάλη άφιξη σε συγκεκριμένους προορισμούς, όπως είναι η Ζάκυνθος, τα Μετέωρα, η Κρήτη και η Ρόδος και ελπίζουμε του χρόνου με αυτό το άνοιγμα σε αυτή την πολύ μεγάλη αγορά να έχουμε ακόμα καλύτερα αποτελέσματα. Με τη στρατηγική μας κάναμε πολύ συγκεκριμένες και μεθοδευμένες δράσεις και ενέργειες και συμφωνίες με πολύ μεγάλους tour operators, όπως είναι η ………. και η Thomas Cook, προκειμένου να έχουμε αύξηση των αφίξεων και πετύχαμε το πρώτο επτάμηνο του 2016, το οποίο, δυστυχώς, ήταν μια χρονιά πολύ δύσκολη με εξωγενείς και αστάθμητους παράγοντες που δεν μπορούσαμε να ελέγξουμε και που πολλοί είπαν ότι θα πλημμυρίσει η Ελλάδα τουρίστες, ενώ εμείς, ήμασταν πολύ συγκρατημένοι και λέγαμε ότι όλη αυτή η αστάθεια στη γειτονική χώρα δεν είναι προς όφελος της Ελλάδας. Βεβαίως, ένα μικρό μερίδιο θα παίρναμε και εμείς, όπως και ο ανταγωνισμός από τους τουρίστες που δεν επέλεξαν να πάνε στις γειτονικές χώρες που αντιμετωπίζουν προβλήματα, αλλά αυτό σε βάθος χρόνου δεν είναι κάτι που θεωρούμε ότι είναι σημαντικό. Αυτό που η δική μας κυβέρνηση κάνει, είναι να χτίζει σταθερές σχέσεις, έτσι ώστε στο μέλλον, με τη στρατηγική τετραετίας που έχουμε, να μπορέσουμε να έχουμε συνεχόμενη αύξηση και στις αφίξεις και στα έσοδα.

Η στρατηγική μας βασίζεται σε κάποιους άξονες, όπως την επιμήκυνση της τουριστικής περιόδου, που πετύχαμε το 2016 να ξεκινήσει από 7 Απριλίου και να τελειώσει τέλος Νοεμβρίου - δύο μήνες επιπλέον - για πρώτη φορά στην Ελλάδα. Καταφέραμε να δημιουργήσουμε θεματικά προϊόντα και αυτά είναι προϊόντα που επιμηκύνουν την περίοδο. Ασχοληθήκαμε ιδιαίτερα με τη γαστρονομία, με τον συνεδριακό τουρισμό, τον ιατρικό - ιαματικό, τον θρησκευτικό - προσκυνηματικό, που λειτούργησαν για πρώτη φορά οι αρμόδιες επιτροπές προκειμένου να προβάλουμε τα προϊόντα και αυτό, σε συνεργασία με όλες τις περιφέρειες και τους δήμους για να μπορέσουμε να προωθήσουμε και νέους ελληνικούς προορισμούς και να τους κάνουμε δημοφιλείς και στο εξωτερικό. Καταφέραμε με πολύ συγκεκριμένες συμφωνίες, με tour operators όλων των χωρών που συνεργαζόμαστε, να βάλουμε απευθείας πτήσεις και από τη Ρωσία προς νέους ελληνικούς προορισμούς και από τη Γερμανία και από την Αγγλία. Τονώσαμε αγορές, όπως είναι η Καλαμάτα, η Θάσος, η Ζάκυνθος, από άλλους προορισμούς της Ευρώπης.

Επίσης, χθες είχε συνάντηση με τον κ. Ευτύχη Βασιλάκη της AEGEAN, ο οποίος, μου έδωσε τα επίσημα στοιχεία ανόδου και των εσωτερικών πια πτήσεων σε πολύ μεγάλο και υψηλό επίπεδο, που μας χαροποιεί ιδιαίτερα, γιατί, δείχνει ότι οι Έλληνες τα τελευταία χρόνια ταξίδεψαν λίγο παραπάνω και αυξήθηκε λίγο και ο ελληνικός εσωτερικός τουρισμός. Επίσης, κάναμε πάρα πολλές δράσεις και ενέργειες για να στηρίξουμε τα νησιά του ανατολικού Αιγαίου που δέχτηκαν τις προσφυγικές πιέσεις και κατορθώσαμε να ανακάμψουν, γιατί, τα στοιχεία που είχαμε τον πρώτο καιρό ήταν πραγματικά δραματικά. Πιστεύουμε ότι η Κως μπορεί να φτάσει στα πολύ καλά εξαιρετικά επίπεδα του να κλείσει με άνοδο του 2015. Τα υπόλοιπα νησιά να έχουν όσο το δυνατόν τις μικρότερες απώλειες και είμαστε πολύ αισιόδοξοι, γιατί, το καινούργιο πρόγραμμα κοινωνικού τουρισμού, το οποίο, η κυβέρνησή μας προχώρησε, ξεκινάει τώρα και για τους επόμενους τρεις μήνες και δίνουμε τη δυνατότητα σε 200.000 δικαιούχους αν επιλέξουν τα νησιά του ανατολικού Αιγαίου να έχουν δέκα μέρες δωρεάν διακοπές, ενώ στην υπόλοιπη Ελλάδα θα ισχύει αυτό που ίσχυε και στο παρελθόν, το 50% των εξόδων για τις διακοπές τους.

Επίσης, καταφέραμε σε συνεργασία με τους Δημάρχους και τους Περιφερειάρχες, να πείσουμε τις ναυτιλιακές εταιρείες για να κάνουν και αυτοί εκπτώσεις στα εισιτήρια, όπως σε εισιτήρια οικογενειών, σε παιδιά, σε φοιτητές, προκειμένω αυτά τα νησιά να δουλέψουν και να ανακάμψουν οι οικονομίες τους μετά από την ταλαιπωρία που είχαν υποστεί. Το επτάμηνο του 2016 καταγράφει αύξηση μεγαλύτερη του 6% στις διεθνείς αεροπορικές αφίξεις, σύμφωνα με τα επίσημα στοιχεία του αεροδρομίου «Ελευθέριος Βενιζέλος», της ΥΠΑ για τα περιφερειακά αεροδρόμια, όπως επίσης και της Ανεξάρτητης Αρχής των Πτήσεων και περίπου 20% στον τομέα της κρουαζιέρας. Ο ελληνικός τουρισμός κινείται σε θετικό πρόσημο, παρά το δυσμενές, δυστυχώς, περιβάλλον που επικρατεί στη γειτονιά μας. Τον Ιούλιο υπήρξε μια έκρηξη αφίξεων περίπου 9%. Σε ό,τι αφορά τον Αύγουστο, είμαστε σε αναμονή της δημοσιοποίησης των στοιχείων τις επόμενες ημέρες, αλλά γνωρίζουμε ότι κινήθηκε πάνω από τον Ιούλιο και θα είναι περίπου γύρω στο 10,5%. Το πιο ευχάριστο, είναι, ότι το τρίμηνο Σεπτέμβριο, Οκτώβριο, Νοέμβριο, καταγράφεται μια απίστευτη αύξηση και ζήτηση, όπου αυτό οφείλεται στις εκπληκτικές δράσεις που κάνουμε μέσω του ΕΟΤ και σε συνεργασία με την Γενική Γραμματεία Επικοινωνίας και το ΑΡΒ, με δράσεις στο εξωτερικό για τις κρατήσεις τελευταίας στιγμής που έχουν απίστευτη επιτυχία.

Με όλα τα παραπάνω δεδομένα, θεωρούμε ότι το 2016 - εάν όλα πάνε καλά και δεν υπάρξει κάποιο πρόβλημα ή κάτι απρόβλεπτο - θα καταγράψουμε αύξηση στα επίπεδα του 7%, όπως ήταν και το 2015 που ήταν - τονίζω - χρονιά ρεκόρ. Σε ότι αφορά τις οργανωμένες ενέργειες και πρωτοβουλίες, αυτές ήταν οι εξής: Προχωρήσαμε σε σειρά δράσεων και κάναμε δυναμική συν-διαφήμιση με τους tour operators, στοχευμένη επικοινωνία και προώθηση σε κάθε χώρα-στόχο και σε συνδυασμό με την υλοποίηση της διεθνούς μας καμπάνιας, όπως σας είπα, για τις κρατήσεις της τελευταίας στιγμής, άνοιγμα των νέων αγορών, όπως στην Μέση Ανατολή, Ρωσία, και ενισχύοντας την Αμερική και τον Καναδά, τα αποτελέσματα είναι πολύ σημαντικά.

Επίσης, εφαρμόσαμε προωθητικές ενέργειες μέσω του ΕΟΤ, δηλαδή πραγματοποιήσαμε περίπου 143 ταξίδια εξοικείωσης από ξένους tour operators, δημοσιογραφικά ταξίδια, ξένους δημοσιογράφους, travel blocker και σε όλα τα ξένα media, έτσι ώστε να γνωρίσουν την πατρίδα μας και να πουλήσουν καλύτερα το προϊόν. Επίσης, όπως σας προανέφερα, δώσαμε ιδιαίτερο βάρος στην στήριξη των νησιών του Ανατολικού Αιγαίου και συνεχίζουμε αυτά τα προγράμματα προώθησης, ελπίζοντας ότι οι απώλειες θα είναι πολύ μικρές. Ακόμη, θα ήθελα να σας πω, ότι σε εκθέσεις μας σε όλο τον κόσμο, έχουμε συμμετοχή και προώθηση όλων των Περιφερειών της Ελλάδος, με ιδιαίτερη έμφαση σε αυτές τις Περιφέρειες που έχουν μεγαλύτερη ανάγκη και είμαστε σε άμεση συνεργασία με όλα τα συναρμόδια Υπουργεία, για τυχόν προβλήματα που δημιουργούνται, δυστυχώς, λόγω ανωτέρας βίας.

Για παράδειγμα, όταν έπεσαν κάποια στιγμή τα τερματικά του Υπουργείου Προστασίας του Πολίτη σε κάποια νησιά και αυτό συνέβη, γιατί υπήρξε μεγάλος φόρτος. Ή όπως το μικρό πρόβλημα που δημιουργήθηκε με την βίζα στη Ρωσία και το οποίο φρόντισε να λυθεί άμεσα, παρόλες τις μικρές απώλειες που είχαμε. Επίσης, συνεργαζόμαστε με το Υπουργείο Εσωτερικών για θέματα που αφορούν, π.χ. από ψεκασμούς για κουνούπια μέχρι και τα σκουπίδια, αλλά και γενικότερα το περιβάλλον. Επίσης, συνεργαζόμαστε με το Υπουργείο Οικονομικών και προσπαθούμε πραγματικά να κάνουμε ό,τι περνάει από το χέρι μας, προκειμένου να υποστηρίξουμε τον κλάδο που έχει επιβαρυνθεί λόγω μνημονιακών υποχρεώσεων. Δηλαδή, όλα αυτά που κληρονομήσαμε από όλες τις προηγούμενες κυβερνήσεις, που η κακοδιαχείριση των τελευταίων έξι ή επτά ετών, δυστυχώς, δεν μας άφησαν περιθώρια και ήταν μονόδρομος όλη αυτή η κατάσταση και προσπαθούμε με όλα τα συναρμόδια Υπουργεία, όπως το Υπουργείο Περιβάλλοντος για τις κλιματολογικές μελέτες, που αφορούν επιχειρήσεις που πρέπει να βοηθήσουμε και να στηρίξουμε, προκειμένου να αδειοδοτηθούν άμεσα, καθώς και τη γραφειοκρατία που προσπαθούμε να πατάξουμε.

Όπως επίσης στο Υπουργείο Μεταφορών τις συναρμοδιότητες που έχουμε για να λύσουμε καθημερινά προβλήματα, που δεν είχαν λυθεί στο παρελθόν και που διευκολύνουμε όλους αυτούς τους επαγγελματίες να δουλέψουν καλύτερα. Στη συνέντευξη τύπου την οποία παρέθεσα, δώσαμε όλη την εικόνα νομοθετικού έργου του Υπουργείου, καθώς και των επενδύσεων που έχουμε καταφέρει το θεαματικό νούμερο των 160 φακέλων για τετράστερα και πεντάστερα ξενοδοχεία, τα οποία βρίσκονται αυτή τη στιγμή υπό αδειοδότηση, όπως επίσης πολύ μεγάλα σύνθετα καταλύματα πάνω από 15 έργα, τα οποία μπήκαν στη διαδικασία άλλα να ξεκινήσουν και άλλα να ολοκληρωθούν οι αδειοδοτήσεις τους. Ολόκληρη η Κυβέρνηση με την εξωστρέφεια και με πολλά συναρμόδια Υπουργεία έχουμε καταφέρει να έχουμε μια πολύ μεγάλη αξιοπιστία και εμπιστοσύνη ως Κυβέρνηση, έτσι ώστε να υπάρχει τεράστιο επενδυτικό ενδιαφέρον.

Αυτή τη στιγμή θα σας πω τα στοιχεία από την Υπηρεσία Πολιτικής Αεροπορίας, όπου στο επτάμηνο διακινήθηκαν 28,6 εκατομμύρια διεθνείς επιβάτες, που η αύξηση είναι περίπου 8,6% και ο συνολικός αριθμός πτήσεων σε όλα τα αεροδρόμια είναι, περίπου, στο 5%. Ειδικότερα, τον Ιούλιο και τον Αύγουστο εκτινάχθηκαν στο 9% και 10%. Η Κρήτη, το Ιόνιο, οι Κυκλάδες είχαν αύξηση 13%-14%, η Αθήνα και Θεσσαλονίκη 10% και 11% αντιστοίχως. Το Αεροδρόμιο Ελευθέριος Βενιζέλος στο οκτάμηνο μας έδωσε 13,3 εκατ. αφίξεις, περίπου, 9% σε αντιστοιχία, βέβαια, με την περίοδο του 2015. Όπως είπαμε, τον Αύγουστο είναι εξαιρετικά καλά ακόμα περισσότερο και το Υπουργείο και ο Ε.Ο.Τ., που έχουμε τακτική ενημέρωση και από την Υ.Π.Α. και από το Διεθνές Αεροδρόμιο, αλλά και από την Ενιαία Αρχή Συντονισμού Πτήσεων για την εξέλιξη των διεθνών αεροπορικών αφίξεων έχουμε κάποια στοιχεία, τα οποία μας κάνουν ιδιαίτερα χαρούμενους, ότι, δηλαδή, οι διεθνείς αεροπορικές αφίξεις τον μήνα Ιούνιο ήταν, περίπου, 3,5 εκατ. και είχαμε άνοδο 8,6% και για τα περιφερειακά αεροδρόμια μας δίνει 10%.

Συμπίπτουν, λοιπόν, τα νούμερα και άρα δεν έχουμε κάποιο λόγο να αμφισβητούμε τα στοιχεία αυτά και βλέπουμε, ότι και τα περιφερειακά αεροδρόμια έχουν επίσης πολύ μεγάλη αύξηση, όταν το 41% των ετήσιων αεροπορικών αφίξεων στο πεντάμηνο είναι, περίπου, το 80% των αφίξεων. Το πεντάμηνο, δηλαδή, από Ιούνιο μέχρι και Οκτώβριο είναι αυτό που καθορίζει, πραγματικά, την πορεία και την αύξηση του τουρισμού. Άρα, πολύ σωστά ειπώθηκε, ότι γύρω στον Οκτώβριο - Νοέμβριο θα κάνουμε τον απολογισμό να δούμε τι πραγματικά έχει συμβεί το 2016, το οποίο είναι αυτή τη στιγμή θετικό. Όσον αφορά, λοιπόν, την ενημέρωση θα μπορούσα να μιλάω πάρα πολλή ώρα, αλλά θα ήθελα σε κάποια άλλη ευκαιρία να σας δώσω πολύ περισσότερα στοιχεία για το πώς έχουμε κινηθεί και γιατί αυτή η στρατηγική έχει αποδώσει με λεπτομέρειες.

 Νομίζω, ότι σας έδωσα αρκετά στοιχεία και όταν θα κάνουμε και τη συνέντευξη τύπου, περίπου, τον Οκτώβριο θα έχουμε μια ολοκληρωμένη εικόνα, ελπίζοντας όλα να πάνε καλά, γιατί όπως πολύ σωστά ειπώθηκε από όλους τους συναδέλφους ο τουρισμός είναι εθνική υπόθεση και δεν υπάρχει λόγος για μικροπολιτικές, μικροκομματικές αντιπαραθέσεις. Όλοι θέλουμε το ίδιο αποτέλεσμα, είναι άμεσα χρήματα, είναι άμεση πηγή εσόδων και αυτό είναι που πρέπει να φροντίζουμε όλοι, δηλαδή, να μην τραυματίζουμε τον ελληνικό τουρισμό ή την εικόνα της Ελλάδας, γιατί αποτελεί εθνικό προϊόν. Θα μείνω σε αυτό και ελπίζω να έχω τη συμπαράστασή σας, γιατί ο αγώνας που γίνεται είναι πολύ μεγάλος. Ήταν δύο χρόνιες πάρα πολύ δύσκολες, ελπίζουμε το 2017 - 2018 να έχουμε πολύ καλύτερα αποτελέσματα, γιατί ελπίζω να μην έχουν τόσες πολλές δυσκολίες, που αντιμετωπίσαμε αυτά τα δύο χρόνια.

Αυτό, λοιπόν, το Μνημόνιο Κατανόησης, που υπέγραψε η ελληνική κυβέρνηση το 2014, εμείς, η νέα Κυβέρνηση το συνεχίζουμε και το στηρίζουμε. Εγώ ως Υπουργός υπέγραψα και ένα Μνημόνιο Συνεργασίας καινούργιο και με την Κύπρο και με την Αίγυπτο, τον περασμένο Μάιο. Θεωρούμε, ότι είναι μια πολύ μεγάλη και εξαιρετική προσπάθεια για να δημιουργήσουμε το αίσθημα της ασφάλειας στην περιοχή της Ανατολικής Μεσογείου, η οποία είναι δημοφιλής τουριστικός προορισμός. Αυτό το Μνημόνιο αναγνωρίζει τη σημασία του τουρισμού στην προώθηση της οικονομικής ανάπτυξης, δημιουργεί προϋποθέσεις εξελίξεις των χωρών της Μεσογείου και αποτελεί γέφυρα ανάπτυξης σε πολλούς επόμενους τομείς, όπως η ενεργεία, το εμπόριο, η παραγωγή στον πρωτογενή τομέα και τη μεταποίηση και αποσκοπεί στη διευκόλυνση και την αύξηση της ροής τουριστών φυσικά, τόσο μεταξύ των συμβαλλόμενων χωρών, όσο και σε τρίτες χώρες.

Αυτά που ειπώθηκαν είναι, ότι ενθαρρύνει την ανταλλαγή τεχνογνωσίας, πρακτικής εμπειρίας, μάρκετινγκ, τουριστική εκπαίδευση, στατιστικά για τον τουρισμό, τουριστική νομοθεσία, ενίσχυση των ειδικών μορφών τουρισμού, ενθάρρυνση εθνικών ενώσεων, τουριστικών γραφείων, τουριστικά πακέτα, αμοιβαία ενημέρωση όσον αφορά με επιτροπές το τι μπορεί να γίνει καλύτερα, έτσι ώστε να δημιουργηθεί μια δυναμική τουριστική ροή.

Ένα πολύ σημαντικό γεγονός είναι, ότι καθίσταται σαφές, ότι με την υπογραφή αυτού του Τριμερούς Μνημονίου και με όλες τις προσπάθειες σε υψηλό κυβερνητικό επίπεδο, που έχουν γίνει, είναι κοινό όφελος των χωρών, έτσι ώστε να υπάρξει μια ανάπτυξη, ασφάλειας, σταθερότητας και έδινε τη δυνατότητα στο τουριστικό αυτό προϊόν να ανταλλάξουμε τεχνογνωσία, πληροφορίες, απώτερος σκοπός φυσικά είναι η προσέλκυση των επισκεπτών στην περιοχή, πολύ σημαντικό από τρίτες τουριστικές αγορές, γιατί οι παραδοσιακές μας αγορές είναι στην Ευρώπη και αυτή η συνεργασία μπορεί να γίνει από κοινά πακέτα διακοπών, που αναμφισβήτητα μπορούν να ενισχύσουν την τουριστική ροή από τις χώρες αυτές και την οικονομική ανάπτυξη, την ενίσχυση της αμοιβαίας συνεννόησης, καλής πίστης, φιλικών σχέσεων μεταξύ των τριών λαών.

Κλείνοντας, θα ήθελα να απαντήσω στο συνάδελφο, που αναφέρθηκε για τους εργαζόμενους. Θέλω να πω, ότι - όπως είπε και στην αρχή της ομιλίας μου – βεβαίως, το Υπουργείο Τουρισμού δέχεται όλες τις συνέπειες όλων των αρμοδιοτήτων, που έχουν συναρμόδια Υπουργεία και κάνουμε, πραγματικά, ότι περνά από το χέρι μας, προκειμένου να βοηθήσουμε προς την κατεύθυνση της κοινωνικής δικαιοσύνης και αυτή η Κυβέρνηση το κάνει. Όσον αφορά π.χ., τα οικονομικά θέματα, έχουμε κάνει διαβουλεύσεις με όλους τους ιδιωτικούς φορείς, τον ιδιωτικό τομέα του τουρισμού, έχουμε κάνει τις προτάσεις μας, διεκδικούμε με το Υπουργείο Οικονομικών, αλλά εκείνο είναι αρμόδιο και με τη δική μας πίεση να βοηθήσει όσο μπορεί τον κλάδο. Το ίδιο συμβαίνει και με το Υπουργείο Εργασίας.

Αυτό που είπατε για τους μαθητές και την παράνομη εργασία, η δική μας Κυβέρνηση είναι που το απέτρεψε, δεν δόθηκαν άδειες φέτος σε μαθητείες, που δεν υπήρχαν διμερή προγράμματα και φροντίσαμε μέσα από κλιμάκια, τα οποία ήταν μικτά, που βγήκαν όλο το καλοκαίρι με πρωτοβουλία της Κυβέρνησής μας να ελέγξουν όχι μόνο οικονομικά ή φορολογικά, αλλά και για την παράνομη εργασία, να τηρούνται οι όροι, έτσι όπως θα έπρεπε να είναι. Τώρα τα εργασιακά δικαιώματα, συνάδελφε έχετε δίκιο να φαντάζεται, αλλά αυτά διαλύθηκαν πολύ πριν αναλάβει η δική μας η Κυβέρνηση. Εμείς θα φροντίσουμε και το έχουμε πει σε όλους τους τόνους, τώρα που έγινε η συμφωνία, τώρα που έγινε η αξιολόγηση, τώρα που αποκτήσαμε αξιοπιστία και που οι μεταρρυθμίσεις πια είναι γεγονός, να πάμε τη χώρα μας προς την ανάπτυξη, προκειμένου να μπορέσουμε να πετύχουμε να βγούμε από την κρίση το συντομότερο δυνατόν.

Έχουμε στοιχεία οικονομικά, τα οποία έχουν δώσει άλλοι συνάδελφοι πιο αρμόδιοι από εμένα και στα θέματα της ανεργίας, η οποία από το 24,7% που ήταν τα προηγούμενα χρόνια έπεσε στο 23,5% - αν κάνω λάθος διορθώστε με- κάτι το οποίο είναι πολύ σημαντικό, δεδομένου ότι ο τουρισμός έχει συμβάλλει πάρα πολύ στην εργασία. Τα στοιχεία δείχνουν, όπως πολύ σωστά ειπώθηκε από τον προηγούμενο συνάδελφο, συνομιλητή, περίπου 1,5 εκατομμύρια άμεσες και έμμεσες θέσεις εργασίας και είναι περίπου το 20% του Α.Ε.Π. της Ελλάδος. Ευελπιστούμε, λοιπόν, με τη δική σας στήριξη από όποια παράταξη και εάν είστε και ο ιδιωτικός τομέας να μπορέσουμε να φέρουμε καλύτερα αποτελέσματα και σε αφίξεις και σε έσοδα για την πατρίδα μας γιατί είναι προς όφελος των Ελλήνων πολιτών. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε την κυρία Υπουργό. Προχωρούμε τώρα στην ψηφοφορία. Το λόγο έχει ο κ. Δέδες.

ΙΩΑΝΝΗΣ ΔΕΔΕΣ (Εισηγητής του ΣΥΡΙΖΑ): Ψηφίζουμε υπέρ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Ψηφίζουμε υπέρ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παναγιώταρος.

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου - Χρυσή Αυγή): Κυρία Πρόεδρε, επιφυλασσόμαστε για την Ολομέλεια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Ψηφίζουμε υπέρ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κατσώτης.

ΧΡΗΣΤΟΣ ΚΑΤΣΩΤΗΣ (Ειδικός Αγορητής Κ.Κ.Ε.): Ψηφίζουμε κατά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Μάρκου.

ΑΙΚΑΤΕΡΙΝΗ ΜΑΡΚΟΥ (Ειδική Αγορήτρια του «Ποταμιού»): Ψηφίζουμε υπέρ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Καμμένος.

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξαρτήτων Ελλήνων – Εθνική Πατριωτική Δημοκρατική Συμμαχία): Ψηφίζουμε υπέρ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ψηφίζουμε υπέρ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεπώς, το σχέδιο νόμου του Υπουργείου Οικονομίας, Ανάπτυξης και Τουρισμού «Κύρωση του Τριμερούς Μνημονίου Κατανόησης μεταξύ της Κυβέρνησης της Ελληνικής Δημοκρατίας, της Κυβέρνησης της Αραβικής Δημοκρατίας της Αιγύπτου και της Κυβέρνησης της Κυπριακής Δημοκρατίας για τη συνεργασία στον τομέα του τουρισμού» έγινε δεκτό επί της αρχής, επί των άρθρων και στο σύνολό του, κατά πλειοψηφία.

Κυρίες και κύριοι Βουλευτές, η συνεδρίαση της Διαρκούς Επιτροπής Παραγωγής και Εμπορίου ολοκληρώθηκε. Ευχαριστούμε πολύ, λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Κατσαβριά - Σιωροπούλου Χρυσούλα, Δημαράς Γιώργος, Θεοπεφτάτου Αφροδίτη, Δέδες Ιωάννης, Καραγιάννης Γιάννης, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ριζούλης Ανδρέας, Σέλτσας Κωνσταντίνος, Σπαρτινός Κώστας, Λιβανίου Ζωή, Ανδριανός Ιωάννης, Χαρακόπουλος Μάξιμος, Παναγιωτόπουλος Νικόλαος, Σκρέκας Κωνσταντίνος, Παναγιώταρος Ηλίας, Κωνσταντινόπουλος Οδυσσέας, Κατσώτης Χρήστος, Μάρκου Αικατερίνη, Καμμένος Δημήτριος, Λαζαρίδης Γεώργιος και Σαρίδης Ιωάννης.

Τέλος και περί ώρα 17.30΄ λύθηκε η συνεδρίαση.

 **Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**